title: Pohjoista viljaa

text: Pohjoista viljaa on Viikatteen single. Kappale nousi radiohitiksi. Single oli Suomen virallisella singlelistalla yhteensä 10 viikkoa, ja ensimmäisellä viikolla sen sijoitus oli 2. Levyn B-puolena on cover-versio Peer Güntin kappaleesta "Losing My Mind". Yhtye itse on myöntänyt luvan kappaleen versiointiin. Levyn kannessa oleva tuulimylly sijaitsee Elimäellä.


title: Yes Man

text: Yes Man on Peyton Reedin ohjaama ja Jim Carreyn tähdittämä yhdysvaltalainen komediaelokuva. Elokuvan ensi-ilta oli Yhdysvalloissa 19. joulukuuta 2008.


title: Yes Man

text: Jim Carrey esittää elokuvassa Carl Allenia, jonka on sanottava yksinkertaisesti kaikkeen "kyllä". Pian uuden "kyllä-kerhonsa" myötä Carlin elämä kukoistaa uusien ystävien ja tyttöystävän myötä, mutta tietenkin ehdottomalla yes-asenteella on myös haittapuolensa. Elokuvan muita osia näyttelevät Zooey Deschanel, Bradley Cooper, Danny Masterson, Sasha Alexander, John Michael Higgins, Molly Sims ja Terence Stamp.


title: Mammalogia

text: Mammalogia eli nisäkästiede on eläintieteen osa-alue, joka tutkii nisäkkäitä. Mammalogia lähestyy nisäkkäitä monista eri lähtökohdista. Tutkimus voi koskea esimerkiksi nisäkkäiden rakennetta, toimintaa, kehityshistoriaa, käyttäytymistä, taksonomiaa tai kesyjen nisäkkäiden hoitoa ja jalostusta. Se voidaan jakaa edelleen nisäkäsryhmien tai -lahkojen mukaan.


title: Mammalogia

text: Theriologia tarkoittaa myös nisäkästiedettä; tarkkaan ottaen tämä termi viittaa synnyttävien nisäkkäiden tutkimukseen.


title: James Farley

text: James Alysius "Jim" Farley (s. 30. toukokuuta 1888 – 9. kesäkuuta 1976) oli yhdysvaltalainen poliitikko, liikemies, demokraattisen puolueen johtaja ja Yhdysvaltain postilaitoksen pääjohtaja.


title: James Farley

text:
Farley oli presidenttivaalien kampanjapäällikkö vuoden 1932 ja 1936 presidentinvaaleissa, New Yorkin osavaltion edustajien Alfred E. Smithin ja Franklin D. Rooseveltin vaalikampanjoissa. Hän työskenteli demokraattien New Deal koalitiossa . Farley auttoi solmimaan suhteet Vatikaaniin.
Farley toimi Coca-Cola-yhtiön laajentamiseksi kansainväliseksi yhtiöksi yli 30 vuoden ajan.


title: Walter W. Dalquest

text: Walter Woelber Dalquest (1917 – 2000) oli yhdysvaltalainen biologi.


title: Walter W. Dalquest

text: Dalquest toimi biologian professorina Midwestern State Universityssa Wichita Fallsissa Teksasissa. Hän tutki etenkin Keskilännen eläimistöä. Walter Dalquest ja vaimonsa Rose lahjoittivat yliopistolleen noin 1 200 hehtaarin suuruisen maakappaleen Teksasista vuonna 1996, ja määräsivät, että alue on suojeltava tieteelliseksi tutkimusalueeksi. Paikan nimi on Dalquest Research Site.


title: Walter W. Dalquest

text: Dalquest nimesi arizonantaskuhiiren ("Chaetodipus lineatus") ja linnuista muun muassa amerikansarvipöllön ("Pseudoscops clamator") alalajin "forbesi" yhdessä George H. Loweryn kanssa.


title: Dustin Rhodes

text: Dustin Patrick Runnels (s. 11. huhtikuuta 1969) on World Wrestling Entertainmentin Raw-brändissä esiintyvä showpainija. Hänet tunnetaan nykyisin nimellä Goldust. Hänen sisääntulomusiikkinsa on Jim Johnstonin "Gold Dust". Hänellä oli isä Dusty Rhodes ja velipuoli Cody Rhodes.


title: Heureka (sana)

text: Heurēka ( tai , ”olen löytänyt [sen]”) on huudahdus, joka kuvastaa iloa uudesta keksinnöstä tai löydöstä.


title: Heureka (sana)

text: "Heurēka" on yksikön ensimmäisen persoonan aktiivin indikatiivin perfektimuoto muinaiskreikan sanasta "heuriskō" (), joka tarkoittaa ”löytää”. Näin se voidaan suomentaa ”olen löytänyt” tai täsmällisemmin ”olen siinä tilassa että olen löytänyt”.


title: Heureka (sana)

text: Monissa kielissä huudahduksen alussa oleva vahva henkäys ("spiritus asper") jätetään pois ja se esitetään muodossa "eureka". Suomi on niitä kieliä, joka säilyttää henkäyksen, jota suomessa vastaa h-äänne.


title: Heureka (sana)

text: Huudahduksen esittäjänä kuvataan tunnetuimmin kreikkalainen oppinut Arkhimedes. Hänen kerrotaan huutaneen ”heureka!” astuttuaan kylpyyn ja huomattuaan, että veden pinta nousi. Tällöin hän ymmärsi yht'äkkiä, että syrjäytetyn veden tilavuus on sama kuin vedenpinnan alla olevan ruumiinosan tilavuus. Tämä tarkoitti esimerkiksi sitä, että epäsäännöllisten kappaleiden tilavuus voitiin laskea tarkasti, mikä oli aiemmin ollut vaikea ongelma. Kertomuksen mukaan Arkhimedes oli löydöstään niin innostunut, että hyppäsi kylpyammeestaan ja juoksi Syrakusan katujen halki alasti.


title: Heureka (sana)

text: Arkhimedeen ratkaisua voitiin käyttää Syrakusan kuninkaan Hieron II:n esittämän ongelman ratkaisuun. Kysymys kuului, saattoiko kuningas luottaa siihen, että hänellä ollut epäsäännöllisen muotoinen kultainen kruunu todella oli puhdasta kultaa, ja miten se voitaisiin varmistaa. Painon mittaaminen oli helppoa, ja Arkhimedeen keksinnön jälkeen myös kruunun tilavuus voitaisiin laskea. Tällöin painon ja tilavuuden suhteesta voitaisiin laskea kappaleen tiheys, mikä oli merkittävä tekijä kullan puhtauden määrittelemisessä.


title: Heureka (sana)

text: Kertomus esiintyy ensimmäisen kerran kirjallisessa muodossa Vitruviuksen teoksessa "De architectura" kaksisataa vuotta sen jälkeen kun lausuma olisi lausuttu. Jotkut tutkijat ovat epäilleet kertomuksen aitoutta esimerkiksi siksi, että ongelman toteaminen ratkaistuksi olisi vaatinut tarkkoja mittauksia, jotka olivat vaikeita toteuttaa Arkhimedeen aikana.


title: Heureka (sana)

text: Myöhemmin ”heureka” on huudahduksena kuvannut sekä erilaisten tieteellisten keksintöjen että muiden löydösten aikaansaamaa innostusta.


title: Heureka (sana)

text: Toinen kuuluisa matemaatikko Carl Friedrich Gauss käytti Arkhimedeen ilmaisua vuonna 1796 kirjoittaessaan muistikirjaansa ”ΕΥΡΗΚΑ! num= Δ + Δ + Δ”. Hän viittasi tällä havaintoonsa, että jokainen positiivinen kokonaisluku voidaan esittää korkeintaan kolmen kolmioluvun avulla.


title: Heureka (sana)

text: Yhdysvalloissa ”heureka” on osana Kalifornian osavaltion mottoa vuodesta 1849, virallisesti vuodesta 1963. Se viittaa Kalifornian kultaryntäykseen vuonna 1848. Samaan viittaa kalifornialaisen Eurekan kaupungin nimi. ”Heureka” liittyy myös Australian kultaryntäykseen. Eureka Stockade oli australialaisten kullankaivajien kapina vuonna 1854.


title: Heureka (sana)

text: Suomessa Tiedekeskus Heureka on nimetty huudahduksen mukaan.


title: Chuck Palumbo

text: Charles Ronald "Chuck" Palumbo (s. 14. kesäkuuta 1971) on showpainija, joka on esiintynyt World Wrestling Entertainmentissä (WWE).


title: Chuck Palumbo

text: Hän lähti WWE:stä vuonna 2004, mutta teki paluun vuonna 2007. Palumbo vaihdettiin "SmackDown!"-showpainiohjelmasta "WWE Raw" -ohjelmaan, mutta hän ei koskaan ehtinyt esiintyä Raw'ssa, sillä hänet erotettiin WWE:stä marraskuussa 2008. Hänen managereitaan ovat Kevin Nash, Torrie Wilson, Michelle McCool ja Rico Constantino.


title: Chuck Palumbo

text: Palumbon lempinimiä ovat Main Event, Custom Chucky P ja Full Blooded Italian. Sisääntulomusiikkina hänellä oli Jim Johnstonin "You Will Remember Me".


title: Walesin arkkipiispa

text: Walesin arkkipiispa on Englannin kirkosta itsenäisen anglikaaniseen kirkkoyhteisöön kuuluvan Walesin kirkon päämies, jonka Walesin piispat valitsevat joukostaan. Arkkipiispan virka luotiin, kun Walesin hiippakunnan erotettiin omaksi kirkkoprovinssikseen. Viran nykyinen haltija on Barry Morgan.


title: Walesin arkkipiispa

text: Toisin kuin Canterburyn ja Yorkin arkkipiispat, jotka nimittää kuningatar pääministerin suosituksesta, Walesin arkkipiispan valitsevat keskuudestaan hoitamaan tehtävää oman hiippakuntansa lisäksi.


title: Prinssi Eugenin mitali

text: Prinssi Eugen -mitali () on Ruotsin kuningas Kustaa V:n vuonna 1945 perustama palkinto Närken herttuan prinssi Eugenin (1865–1947) 80-vuotispäivän kunniaksi. Palkinto myönnetään vuosittain pohjoismaisille taiteilijoille merkittävästä taiteellisesta työstä, ja se jaetaan Eugenin päivänä 5. marraskuuta. Mitalissa on taiteilijana itsekin toimineen prinssi Eugenin korkokuva.


title: Jukka Valtasaari

text: Jukka Robert Valtasaari (s. 1. elokuuta 1940 Kuopio) on suomalainen diplomaatti, joka on vaikuttanut neljäkymmentä vuotta useilla suomalaisilla avainpaikoilla, muun muassa Suomen suurlähettiläänä Washingtonissa vuosina 1988–1996 ja 2001–2005 ja välillä Ulkoministeriön valtiosihteerin tehtävässä 1996–2001.


title: Jukka Valtasaari

text: Koulutukseltaan Valtasaari on valtiotieteiden lisensiaatti. Hän työskenteli New Yorkissa Suomen YK-edustajistossa vuosina 1977–1983, ulkoministeriön toimistopäällikkönä 1983–1985 ja ulkoministeriön poliittisen osaston apulaisosastopäällikönä 1985–1988.


title: Jukka Valtasaari

text: Jukka Valtasaaren veli on ulkomaantoimittaja Mikko Valtasaari. Heidän isänsä oli monissa valtionhallinnon tiedotustehtävissä toiminut Matti Valtasaari.


title: Jacques Nys

text: Jacques Nys (s. 19. huhtikuuta 1943 Roubaix, Nord, Ranska) on entinen ranskalainen yleisurheilija, jonka päälaji oli kiekonheitto.


title: Jacques Nys

text: Nys voitti Ranskan mestaruuden kiekonheitossa vuonna 1971. Hän paransi maansa ennätystä kahdesti: syyskuussa 1970 hän vei ennätyksen Raymond Bachélta tuloksellaan 57,02 m ja kesäkuussa 1972 hän heitti uuden ennätystuloksen 57,10 m. Hän menetti ennätyksen jo heinäkuussa 1972 Michel Chabrierille.


title: Kaksoiskytkinvaihteisto

text: Kaksoiskytkinvaihteisto on autoissa käytettävä automaattinen vaihteisto. Nimensä mukaisesti se sisältää kaksi kytkintä, toinen parittomille ja toinen parillisille vaihteille. Veto on lähes katkoton, sillä seuraava vaihde on jo kytkettynä ja käyttövalmiina. Vaihteistoa ohjaava tietokone päättelee kuljettajan toimien perusteella, mikä vaihde esivalitaan valmiiksi. Kaksoiskytkinvaihteistossa ei tarvita perinteisestä automaattivaihteistosta tuttua hydraulista momentinmuunninta. Momentinmuuntimen puuttuminen tarkoittaa pienempää voimahäviötä liikkeellelähdöissä ja nopeampaa vaihtotapahtumaa, jolloin taloudellisuus ja suorituskyky paranevat. Vastavaasti kytkimiä ohjaavan mekatroniikan on oltava kehittynyttä, jotta vaihtotapahtuma ja liikkeellelähtö olisi mahdollisimmän nykäyksetöntä. Momentinmuuntimen puuttumisesta huolimatta useimmat nykyiset kaksoiskytkinratkaisut on toteutettu ”märkinä”, eli monilevykytkimet ovat öljykylvyssä. Märkäratkaisu on erityisen hyvä esimerkiksi runsaasti vääntömomenttia kehittävien dieselmoottorien yhteydessä. Uudemmissa seitsenportaisissa kaksoiskytkinvaihteistoissa on joko ”kuivat” tai ”märät” kytkimet. Vaihteistoa ja kytkimiä käyttävä mekatroniikka voi olla sähköhydraulinen tai täysin sähköinen. Kaksoiskytkinvaihteistojen yhteydessä käytetään vääntövärähtelyjä vaimentavaa kaksoismassavauhtipyörää.


title: Kaksoiskytkinvaihteisto

text: Kaksoiskytkinvaihteiston kehitti Adolphe Kégresse juuri ennen toista maailmansotaa, mutta keksintöä ei saatu toimivaksi. Ensimmäinen toimiva kaksoiskytkinvaihteisto luotiin 1980-luvulla, jolloin tietokoneen ohjaama vaihteisto saatiin kyllin pienikokoiseksi autoon. Tällainen oli muun muassa Porsche 956- ja 962- Le Mans -kilpa-autoissa.


title: Kaksoiskytkinvaihteisto

text: DSG () on Volkswagenin antama nimi sen käyttämille elektronisesti ohjatuille kaksoiskytkimellä varustetuille manuaalisille kuusi- ja seitsenportaisille vaihteistoille. Autossa ei ole kytkinpoljinta, vaan vaihtaminen tapahtuu automaattisesti tai käsin valitsemalla. Vaihteiston on kehittänyt BorgWarner ja sen valmistus on lisensoitu Volkswagen Groupille, joka valmistaa useita automerkkejä. Volkswagenin seitsenportaisen ”kuivilla” kytkimillä varustetun vaihteiston on kehittänyt LuK.


title: Kaksoiskytkinvaihteisto

text: Fiat-konsernin kaksoiskytkinvaihteisto tunnetaan nimellä DDCT. Sen ovat kehittäneet Magneti Marelli ja BorgWarner. Vaihteistoa valmistava Fiat Powertrain Technologies myy sitä muillekin autonvalmistajille. Fiatin tytärmerkki Alfa Romeolla vaihteisto on nimeltään TCT.


title: Kaksoiskytkinvaihteisto

text: Kia toi vuonna 2012 cee’d-malliinsa DCT-kaksoiskytkinvaihteiston, jonka valmistaa samaan konserniin kuuluva WIA. Samaa vaihteistoa käyttää myös konsernin toinen merkki Hyundai.


title: Kaksoiskytkinvaihteisto

text: Renault-konserni käyttää kaksoiskytkinvaihteistostaan nimeä EDC ("efficient dual cluth"). Renault’lle kuusi- ja seitsenportaiset kaksoiskytkinvaihteistot toimittaa saksalainen voimansiirtovalmistaja Getrag.


title: Kaksoiskytkinvaihteisto

text: Getrag itse käyttää kaksoinkytkinvaihteisto-konstruktioistaan nimeä Powershift, ja tuottaa Renault’n lisäksi kaksoiskytkinratkaisuja myös Volvolle, BMW:lle, Mercedes-Benzille, Fordille ja Ferrarille.


title: Raimo Jussila

text: Raimo Jussila (s. 1943) on suomalainen filosofian lisensiaatti ja tietokirjailija. Jussila on toiminut Sanakirjasäätiössä Himangan murteen sanastajana ja leksikografina, Kotimaisten kielten tutkimuskeskuksen suunnittelupäällikkönä, sanaston tutkijana ja sanakirjantoimittajana sekä Suomen tietokirjailijat ry:n toiminnanjohtajana. Hän on julkaissut useita teoksia etenkin murretutkimuksen alalta. Vuodesta 2012 Jussila on toiminut Bibliophilos-lehden päätoimittajana.


title: Raymond Baché

text: Raymond Baché (s. 1. syyskuuta 1947 Estagel, Pyrénées-Orientales, Ranska) on entinen ranskalainen yleisurheilija, jonka päälaji oli kiekonheitto.


title: Raymond Baché

text: Baché teki heinäkuussa 1969 La Baulessa kiekonheitossa Ranskan ennätyksen 56,54 m. Edellisen kerran Ranskan ennätystä oli parantanut Pierre Alard lähes seitsemän vuotta aiemmin. Baché menetti ennätyksen syyskuussa 1970 Jacques Nysille.


title: Raymond Baché

text: Baché oli pituudeltaan 188-senttinen ja painoi huippuvuosinaan 94 kiloa.


title: Kaavi Blues

text:
Kaavi Blues oli vuosittain kesäkuun alussa pidettävä blues-festivaali, joka järjestettiin
Kaavilla Pohjois-Savossa. Esiintyjien joukossa oli sekä kotimaisia että ulkomaalaisia bluesbändejä.
Kaavi Blues ry. järjesti festivaalia vuosina 2005-2015.


title: Kaavi Blues

text: Kaavi Bluesin perinteitä on jatkanut kesästä 2016 alkaen Juankoskella järjestettävä Ruukki Roots-rytmimusiikkifestivaali.


title: Frédéric Piette

text: Frédéric Piette (s. 22. syyskuuta 1946 Doingt-Flamicourt, Somme, Ranska) on entinen ranskalainen kiekonheittäjä.


title: Frédéric Piette

text: Piette edusti maataan Prahan EM-kilpailuissa 1978. Hän karsiutui loppukilpailusta tuloksella 57,54 m.


title: Frédéric Piette

text: Ranskan mestaruuden 189-senttinen ja aktiivivuosinaan 94 kiloa painanut Piette voitti vuosina 1973–1974 ja 1976–1981. Hän paransi maansa ennätystä seitsemän kertaa vuosina 1973–1977: huhtikuussa 1973 hän vei ennätyksen Michel Chabrierilta tuloksellaan 58,08 m, 20. syyskuuta 1975 hän ylitti ensimmäisenä ranskalaiskiekonheittäjänä 60 metrin rajan tuloksellaan 60,96 m ja syyskuussa 1977 hän heitti yhdessä kilpailussa kaksi viimeistä ennätystään, 61,26 ja 61,76 m. Ennätyksen hän menetti vasta heinäkuussa 1987 Patrick Journoudille.


title: Patrick Journoud

text: Patrick Journoud (27. huhtikuuta 1964 Casablanca, Marokko – 16. tammikuuta 2015) oli ranskalainen yleisurheilija, jonka päälaji oli kiekonheitto.


title: Patrick Journoud

text: Journoud saavutti alle 20-vuotiaiden EM-kilpailuissa 1983 pronssia kiekonheitossa. Aikuisten arvokilpailuissa hän edusti maataan kahdesti karsiutuen molemmilla kerroilla loppukilpailusta. Rooman MM-kilpailuissa 1987 hänen karsintatuloksensa oli 57,84 m ja Soulin 1988 olympialaisissa hän heitti tuloksen 58,94 m.


title: Patrick Journoud

text: Ranskan mestaruuden 190-senttinen ja aktiivivuosinaan 97 kiloa painanut Journoud voitti vuosina 1988, 1989 ja 1990. Hän paransi maansa ennätystä kahdesti: heinäkuussa 1987 hän vei ennätyksen Frédéric Pietteltä tuloksellaan 62,36 m ja vuotta myöhemmin hän paransi ennätyksen tulokseen 63,02 m, jonka ylitti Jean Pons vasta vuonna 1997.


title: Patrick Journoud

text: Kuulantyönnössä Journoud voitti Ranskan hallimestaruuden vuonna 1986.


title: Lea Sutinen

text: Lea Sutinen, o.s. Sulku, () oli suomalainen, keskustapuoluetta edustanut poliitikko.


title: Lea Sutinen

text: Sutinen toimi kansanedustajana Pohjois-Karjalan läänin vaalipiiristä 17 vuoden ajan, maaliskuusta 1970 maaliskuuhun 1987. Eduskunnan valiokunnista hän vaikutti puolustusvaliokunnassa, suuressa valiokunnassa, jossa hän toimi myös varapuheenjohtajana, talousvaliokunnassa ja valtiovarainvaliokunnassa. Hän toimi myös puolueensa eduskuntaryhmän 1. ja 2. varapuheenjohtajana.


title: Lea Sutinen

text: Kunnallispolitiikassa Sutinen toimi Juuan kunnanvaltuuston jäsenenä vuosina 1954–1956 ja 1977–1988 sekä valtuuston puheenjohtajana 1980–1988. Presidentin valitsijamies hän oli kaksissa vaaleissa, 1978 ja 1982. Hänelle myönnettiin kunnallisneuvoksen arvonimi vuonna 1989.


title: Lea Sutinen

text: Sutinen valmistui vuonna 1944 sairaanhoitajaksi Kuopion sairaanhoitajakoulusta ja terveyssisareksi Valtion terveydenhuolto-opistosta. Hän työskenteli terveyssisarena Juuan kunnassa vuosina 1944–1947 ja 1950–1951. Maanviljelijäperheeseen syntynyt Sutinen toimi vuodesta 1947 Mäntylän tilan emäntänä Juuassa. Sota-aikana lottana ollut Sutinen oli perustamassa Rintamanaisten liittoa vuonna 1980 ja hän toimi järjestön puheenjohtajana vuosina 1980–1995. Myöhemmin hänet nimettiin järjestön kunniapuheenjohtajaksi.


title: Lea Sutinen

text: Sutinen oli naimisissa maanviljelysneuvos Aulis Sutisen (1905-2001) kanssa vuodesta 1947. Vuonna 1987 perustettiin Lea ja Aulis Sutisen nimikkorahasto, jonka tarkoituksena on tukea niitä maa-, metsä- ja kotitalousalan opiskelijoita sekä tutkijoita, jotka ovat pohjoiskarjalaisia tai pohjois- tai laatokankarjalaista syntyperää..


title: Michel Chabrier

text: Michel Chabrier (26. tammikuuta 1948 Remiremont, Vosges, Ranska – 16. marraskuuta 2010 Remiremont) oli ranskalainen yleisurheilija, jonka päälaji oli kiekonheitto.


title: Michel Chabrier

text: Chabrier voitti kiekonheitossa Ranskan mestaruuden vuosina 1972 ja 1975. Hän paransi maansa ennätystä heinäkuussa 1972 tulokseen 57,80 m. Huhtikuussa 1973 hän menetti ennätyksen Frédéric Piettelle. Uransa parhaan heiton 60,40 m hän heitti vuonna 1977. Kansainvälisiin arvokilpailuihin hän ei osallistunut.


title: Michel Chabrier

text: Chabrier oli pituudeltaan 195 senttimetriä ja painoi aktiiviurheiluvuosinaan 100 kiloa. Hän kuoli syöpään 62-vuotiaana marraskuussa 2010.


title: Royal Geographical Society

text: Royal Geographical Society () on vuonna 1830 perustettu brittiläinen maantieteeseen perehtynyt järjestö.


title: Royal Geographical Society

text: Järjestön perustajiin kuuluivat muun muassa sir John Franklin ja Boforiasteikon kehittänyt Francis Beaufort. Sen suojelija on Ison-Britannian hallitsija. Järjestöä hallinnoi 25-jäseninen johtokunta, jota johtaa puheenjohtaja. 21 jäsentä valitaan lautakuntaan järjestön jäsenistön keskuudesta. Lisäksi siihen kuuluu kunniajäseniä ja yksi opiskelijajäsen. Lisäksi järjestöllä on viisi lautakuntaa. Kenties kuuluisin kunniajäsen on kunniavarapuheenjohtajana toimiva Michael Palin. 1800-luvun puolivälistä aina ensimmäisen maailmansodan loppuun asti johtokunnan puheenjohtajan ja jäsenten mielipiteet olivat haluttua tavaraa lehdistössä ja järjestön sponsoroimat retkikunnat olivat useasti etusivun uutisia. Nykyään järjestö on maailman johtavia maantieteen opetuksen keskuksia.


title: Serge Grisoni

text: Serge Grisoni (s. 23. lokakuuta 1925 Golfe-Juan, Alpes-Maritimes, Ranska) on entinen ranskalainen kiekonheittäjä.


title: Serge Grisoni

text: Grisoni edusti maataan kaksissa arvokisoissa. Brysselin EM-kilpailuissa 1950 hän karsiutui tuloksella 41,26 m. Tukholman EM-kilpailuissa 1958 hän heitti karsinnassa tuloksen 48,24 m ja selviytyi loppukilpailuun, jossa hän sijoittui 16:nneksi tuloksella 47,13 m.


title: Serge Grisoni

text: Grisoni voitti Ranskan mestaruuden vuosina 1950, 1957 ja 1958. Elokuussa 1958 hän heitti maansa ennätyksen 51,59 m. Edellinen ennätys oli Paul Winterin nimissä vuodelta 1932.


title: Magnia Urbica

text: Magnia Urbica (200-luku) oli roomalainen keisarinna ja keisari Carinuksen vaimo. Carinus julisti hänet "Augustaksi", ja antoi hänelle arvonimen "Mater castrorum, senatus ac patriae" (). Magnia Urbica sai luultavasti Carinuksen kanssa myös pojan, Nigrinianuksen, mutta saattaa olla että tämä oli itse asiassa Carinuksen isän, Caruksen tyttären Paulinan poika. Kun Carinus murhattiin heinäkuussa 285, uusi keisari Diocletianus antoi kirota Carinuksen ja hänen sukulaistensa muiston ("Damnatio memoriae"). Magnia Urbican nimi raapustettiin pois piirtokirjoituksista.


title: George H. Lowery Jr.

text: George H. Lowery Jr. (2. lokakuuta 1913 Monroe, Louisiana – 19. tammikuuta 1978) oli yhdysvaltalainen eläintieteilijä.


title: George H. Lowery Jr.

text: George Lowery opiskeli Louisianan polyteknisessä instituutissa Rustonissa 1930–1932 ennen siirtymistään Louisianan osavaltionyliopistoon Baton Rougeen, josta hän valmistui 1936. Samana vuonna hän liittyi yliopiston henkilökuntaan eläintieteen ohjaajana ja nimitettiin eläinmuseon apulaiskuraattoriksi. Lowery vietti koko työelämänsä Louisianan yliopistossa lukuun ottamatta kahden vuoden jaksoa, jolloin hän valmisteli väitöskirjaansa Kansasin yliopistossa ja väitteli siellä filosofian tohtoriksi 1947.


title: George H. Lowery Jr.

text: Paljolti Loweryn ansiosta Louisianan yliopiston eläinmuseo laajennettiin Luonnontieteiden museoksi ja Lowery oli sen ensimmäinen johtaja 1951. Vuonna 1955 hänet nimitettiin eläintieteen Boyd-professoriksi. Hän loi uuden julkaisusarjan "The Occasional Papers of the Museum of Zoology of Louisiana State University". Vuonna 1955 hän julkaisi teoksen "Louisiana Birds", joka voitti Louisianan kirjallisuuspalkinnon samana vuonna. Lowery tutki lintujen lisäksi myös nisäkkäitä, joista hän julkaisi teoksen "The Mammals of Louisiana and its Adjacent Waters" (1974). Hän kirjoitti kymmeniä tieteellisiä artikkeleita.


title: George H. Lowery Jr.

text: Vuonna 1981 perusti Louisianan lintutieteellinen seura (LOS) "The George H. Lowery Awards" -palkinnon Lowerin kunniaksi.


title: George H. Lowery Jr.

text: Lowery toimi American Ornithologists’ Unionin puheenjohtajana vuosina 1959–1961. Hänen päätutkimuskohteenaan olivat neotrooppisen alueen eli Etelä- ja Keski-Amerikan linnut, joista hän nimesi muun muassa ornassikurkkutangaran ("Wetmorethraupis sterrhopteron") yhdessä John P. O'Neillin kanssa 1964.


title: Jean Pons

text: Jean Pons (s. 29. toukokuuta 1969 Toulouse, Haute-Garonne, Ranska) on entinen ranskalainen kiekonheittäjä.


title: Jean Pons

text: Pons edusti maataan kaksissa arvokisoissa mutta karsiutui molemmilla kerroilla loppukilpailusta. Ateenan MM-kilpailuissa 1997 hänen karsintatuloksensa oli 59,46 m ja Budapestin EM-kilpailuissa 1998 hän heitti tuloksen 55,80 m.


title: Jean Pons

text: Ranskan mestaruuden 194-senttinen ja aktiivivuosinaan 100 kiloa painanut Pons voitti vuosina 1995, 1996 ja 1997. Toukokuussa 1997 hän heitti Ranskan ennätyksen 64,74 m parantaen Patrick Journoudin lähes yhdeksän vuotta vanhaa ennätystä 1,72 metrillä. Heinäkuussa 2002 hän menetti ennätyksen Jean-Claude Retelille.


title: Karo Kuussaari

text: Karo Kuussaari (s. 5. toukokuuta 1972) on suomalainen salibandyvalmentaja. Hän on suorittanut salibandyn huippuvalmentaja HVT tutkinnon 2007. Tällä hetkellä hän toimii Ouluseutu Urheiluakatemiassa lajivalmentajana ja Oulun Luistinseuran (OLS) naisten liigajoukkueen päävalmentajana, jona hän on toiminut vuodesta 2008 lähtien. Meneillään oleva kausi on kuudes joukkueen päävalmentajana. Kuussaari toimi lisäksi neljä vuotta naisten salibandymaajoukkueen päävalmentajana 2010–2013. Hän oli maajoukkueen päävalmentaja kaksissa MM-kilpailuissa, ST Gallenissa Sveitsissä 2011 ja Ostravassa Tšekissä 2013, joista molemmista saavutuksena oli MM-hopea.


title: Karo Kuussaari

text: Aikaisemmin urallaan hän on valmentanut Hämeenlinnan Trackersia kausilla 2002–2007. Kuussaaren aikana joukkue nousi II divisioonasta miesten salibandyliigaan ja viimeisellä viidennellä valmennuskaudellaan Kuussaari johdatti joukkueen liigassa sijalle 4, mikä oli edesmenneen FT Trackersin paras liigasijoitus. Vuoden 2007 syksyllä hän muutti Ouluun ja otti vastuulleen Oulun Luistinseuran miesten liigajoukkueen päävalmentajan tehtävät. Vuonna 2008 hänet valittiin lisäksi seuran naisten edustusjoukkueen päävalmentajaksi.


title: Karo Kuussaari

text: Kaudella 2009–2010 Kuussaari liittyi harvalukuisten valmentajien joukkoon, jotka ovat samanaikaisesti valmentaneet sekä miesten että naisten pääsarjajoukkuetta päävalmentajana. Lisäksi keväällä 2010 Kuussaaresta tuli kenties ainoa valmentaja joka on koskaan toiminut yhtä aikaa sekä kahden pääsarjajoukkueen että maajoukkueen päävalmentajana. Helmikuussa 2012 Kuussaaresta tuli Salibandyliiton Pohjois-Suomen aluevastaava, josta tehtävästä hän joutui luopumaan syyskuussa 2012, kun Oulun kaupunki vakinaisti kaikki Akatemian valmentajat. Karo Kuussaari on golfvalmentaja Hannu Kuussaaren poika.


title: Karo Kuussaari

text: Kuussaari aloitti naisten maajoukkueen päävalmentajana 1. tammikuuta 2010, toimien tehtävässä 2013 vuoden MM-Kisohin asti. Sopimus oli vuoden 2011 maailmanmestaruuskilpailuihin asti sisältäen option kahdesta lisävuodesta. Kuussaari valittiin tehtävään tammikuussa 2010. MM-Kilpailuissa 4-11.12 2011 Sveitsin ST Gallenissa Suomi sijoittui MM-Hopealla Kuussaaren johdolla. Myös sopimuksen toinen kaksivuotiskausi päättyi MM-Hopeaan kun Suomi sijoittui toiseksi 7-15.12 2013 Tšekin Brnossa ja Ostravassa käydyissä MM-Kisoissa.


title: Karo Kuussaari

text: Nuoruusvuosinaan Karo Kuussaari oli lahjakas golfpelaaja. Vuosina 1989 ja 1990 hän oli voittamassa junioreiden SM Pronssia Aulangon Golfklubin (AGK) riveissä, sekä vuonna 1991 SM Joukkuekultaa Tawast Golfin (TAWG) riveissä. Marraskuussa 1991 hän edusti Suomea golfin seurajoukkueiden EM-Kilpailuissa Espanjan LA Quintassa. Karo Kuussaaren isä Hannu Kuussaari oli 70-luvulla maan parhaita golfin pelaajia, voittaen useita SM-tason mitaleita. Nykyisin Hannu Kuussaari on PGA GolfPro, toimien Hämeenlinnassa Tawast Golfin golfprona. Karo Kuussaari on salibandyn lisäksi harrastanut nuorena jääkiekkoa, lentopalloa, pesäpalloa ja yleisurheilua.


title: Karo Kuussaari

text: Karo Kuussaari aloitti salibandyn parissa vuonna 1991. Pelaajana hän edusti vuosina 1991–2003 seuroja SC Linnanbandy, RuRu, RuRu II, Härmä.


title: Karo Kuussaari

text: Valmentajana hän on toiminut vuodesta 1995 lähtien. Vuosina 1995–2011 hän on valmentanut SC Linnanbandyä (1995–1997), RuRu II:a (1997–1999), Härmää (2001–2003), FT Trackersiä (2002–2007), OLSin Miehiä (2007–2011), OLSin Naisia (2008–>), OLS Tyttöjen Sm-joukkuetta (2009–2011, 2013-2014), sekä Naisten maajoukkuetta 2010-2013.


title: Karo Kuussaari

text: Salibandytuomarina hän on toiminut vuodesta 1996 lähtien. Yhteensä Karo Kuussaari on ollut mukana pelaajana, valmentajana ja tuomarina vuosina 1991–2013 välillä yli 3 000 salibandyottelussa.


title: Karo Kuussaari

text: Karo Kuussaari on ollut nostamassa joukkuettaan pelaajana ja valmentajana salibandyliigaan neljä kertaa: pelaajana RuRu:ssa keväällä 1997, valmentajana FT Trackersissä 2005, OLS:n miehissä 2009 ja OLS:n naisissa 2009. Mitalin hän on saavuttanut OLS Naiset SM Pronssi 2013, OLS Tytöt SM Hopea 2010 ja Pronssi 2012, Naisten maajoukkue MM-Hopea 2011 ja 2013.


title: Karo Kuussaari

text:
2002-2003 FT Trackers sijoitus 1. II-Div (Nousu I-Div)
2003-2004 FT Trackers sijoitus 2. I-Div (Karsinnoissa NST parempi voitoin 2-3)
2004-2005 FT Trackers sijoitus 1. I-Div (Karsinnoissa voitto Loviisan Tor:sta 3-1 ja nousu salibandyliigaan)
2005-2006 FT Trackers sijoitus 5. Salibandyliiga (Pudotuspeleissä Gunners parempi voitoin 1-3)
2006-2007 FT Trackers sijoitus 4. Salibandyliiga (Pudotuspeleissä 3-2 voitto Josbasta, 0-3 häviö Ssv:lle ja pronssiottelussa 2-6 häviö Erä:lle)
2007-2008 OLS Miehet sijoitus 12. Salibandyliiga (Karsinnoissa putoamien I-Div FBT Porille 2-3)
2008-2009 OLS Miehet sijoitus 1. I-DIv (Karsinnoissa voitto Mteamista voitoin 3-0 ja nousu salibandyliigaan)
2008-2009 OLS Naiset sijoitus 1. I-Div (Karsinnoissa voitto Spv:stä voitoin 2-0 ja nousu salibandyliigaan)
2009-2010 OLS Miehet sijoitus 13. Salibandyliiga (Karsinnoissa putoaminen I-Div Loviisan Tor:lle 1-3)
2009-2010 OLS Naiset sijoitus 5. Salibandyliiga (Pudotuspeleissä Tiikerit parempi voitoin 1-3)
2010-2011 OLS Miehet sijoitus 2. I-Div (Karsinnoissa FBT Pori parempi voitoin 1-3)
2010-2011 OLS Naiset sijoitus 4. Salibandyliiga (Pudotuspeleissä 3-2 voitto Erä:stä, 1-3 häviö Classikille ja pronssiottelussa 4-6 häviö Tiikereille)
2010-2011 Naisten Maajoukkue 2. MM Kisat ST Gallen Sveitsi (Finaalissa Ruotsi parempi maalein 2-4)
2011-2012 OLS Naiset sijoitus 5. Salibandyliiga (Pudotuspeleissä Tiikerit parempi voitoin 1-3)
2012-2013 OLS Naiset sijoitus 3. Salibandyliiga (Pudotuspeleissä 3-0 voitto Happeesta, 1-3 tappio SB Prolle ja pronssiottelussa 5-4 voitto Tiikereistä)
2012-2013 Naisten Maajoukkue 2. MM Kisat Brno /Ostrava Tšekki (Finaalissa Ruotsi parempi maalein 1-5)
2013-2014 OLS Naiset sijoitus


title: Karo Kuussaari

text: Vapaa-aikanaan Kuussaari pelaa lapsuudenystäviensä kanssa golfia. Hämeenlinnassa järjestetään joka heinäkuu hänen oma golfkilpailunsa, joka kantaa nimeä KOOMA OPEN.


title: Wengen

text:
Wengen on vuoristokylä Sveitsissä, Bernin kantonissa, Lauterbrunnenin kunnassa. Kylässä on noin 1 300 ympärivuotista asukasta. Wengen on autoton kylä, eikä sinne johda yhtään autotietä. Pääasiallinen matkustustustapa kylään onkin kapearaiteinen hammasrata, Wengernalpbahn, joka kulkee Lauterbrunnenista Wengenin ja Kleine Scheideggin kautta Grindelwaldiin. Radalla liikennöi päiväsaikaan junia molempiin suuntiin 2–3 kertaa tunnissa. Kylän asukkaat parkkeeraavat autonsa Lauterbrunnenin kylään parkkihalliin.
Virallisissa asiakirjoissa Wengen mainittiin ensimmäisen kerran vuonna 1268. Wengen oli alun perin pieni maatalousyhteisö. Ensimmäiset turistit saapuivat 1800-luvun alkupuolella, kun Kleine Scheideggiin avattiin majatalo vuonna 1835. Wengenin ensimmäinen hotelli avattiin 1859. Turismi kasvoi suuresti, kun Wengernalpbahnin rautatie saatiin valmiiksi 1893, ja matkustaminen kylään helpottui.


title: Wengen

text: Kylän läheisyydessä, Lauberhornin rinteillä, on laskettelukeskus, jossa järjestetään vuosittain alppihiihdon maailmancupin osakilpailu. Huollettuja laskettelurinteitä on 160 kilometriä. Lauberhornin alppihiihtokilpailut on pidetty Wengenissä vuodesta 1930 asti. Niissä kilpaillaan syöksylaskussa ja pujottelussa sekä alppiyhdistetyssä. Haastavuutensa lisäksi Lauberhornin syöksylaskurata on maailmancupin pisin, ja siinä saavutetaan myös suurimmat nopeudet, jopa yli 150 kilometriä tunnissa. Keskimääräinen laskija laskee 4 455-metrisen radan noin kahdessa ja puolessa minuutissa.


title: Kirgisian vaakuna

text: Kirgisian vaakuna on Kirgisian tunnus lipun ja kansallislaulun ohella. Se hyväksyttiin maan vaakunaksi 14. tammikuuta 1994 ,ja se perustuu Kirgisian SNT:n vaakunaan vuodelta 1937. Siihen on kuvattu Tienšan-vuoristo, jota hopeinen haukka pitää siivillään. Vuoren takaa nousee aurinko. Vaakunan yleisväri on sininen, koska se symboloi Kirgisiassa rohkeutta ja anteliaisuutta. Vaakunan sivuille on kuvattu maan tärkeitä maatalouskasveja vehnää ja puuvillaa. Vaakunan ympärille on kirjoitettu "Кыргыз Республикасы", Kirgisian tasavalta kirgiisiksi.


title: Jaakko Niemi (ampumahiihtäjä)

text: Jaakko Tapio Niemi (s. 28. marraskuuta 1961 Valkeala) on entinen suomalainen ampumahiihtäjä.


title: Jaakko Niemi (ampumahiihtäjä)

text: Niemi sijoittui Albertvillen 1992 olympialaisissa 10 kilometrin kilpailussa 57:nneksi ja viestissä kahdeksanneksi. MM-kilpailuissa hän sijoittui joukkuekilpailussa 11:nneksi vuonna 1993, 20 kilometrillä 76:nneksi vuonna 1995 ja 10 kilometrillä 43:nneksi 1996. Maailmancupin osakilpailussa hän oli kolmas Bad Gasteinin normaalimatkalla joulukuussa 1994.


title: Jaakko Niemi (ampumahiihtäjä)

text: Jaakko Niemi edusti seuratasolla Valkealan Kajoa. Hän voitti Suomen mestaruuden 10 kilometrillä vuonna 1994 ja joukkuekilpailussa vuonna 1993.


title: Kari Kataja

text: Kari Sakari Kataja (s. 23. huhtikuuta 1966 Pälkäne) on entinen suomalainen ampumahiihtäjä.


title: Kari Kataja

text: Kataja sijoittui Albertvillen 1992 olympialaisissa 10 kilometrin kilpailussa 27:nneksi ja viestissä kahdeksanneksi. MM-kilpailuissa hän sijoittui 20 kilometrillä 41:nneksi vuonna 1990 sekä viestissä 15:nneksi vuonna 1993.


title: Kari Kataja

text: Kari Kataja edusti seuratasolla Pälkäneen Lukkoa. Hän saavutti SM-pronssia 20 kilometrillä vuonna 1991 ja SM-hopeaa 10 kilometrillä vuonna 1992.


title: Moritz Sassi

text: Moritz Sassi (13. kesäkuuta 1880 Wien – 25. syyskuuta 1967 Wien) oli itävaltalainen lintutieteilijä, joka työskenteli Wienin luonnonhistoriallisessa museossa.


title: Moritz Sassi

text: Sassi julkaisi vuonna 1911 teoksen "Eine Sudanreise" (Berliini: Süsserott), ja Franz Zimmerin kanssa kirjoituksen "Beiträge zur Kenntnis der Vogelwelt des Songea-Distrikts mit besonderer Berücksichtigung des Matengo-Hochlandes (D. O. A. einschließlich einiger Arten aus dem nördlichen D. O. A.)".


title: Moritz Sassi

text: Sassi nimesi linnuista valkoniskakyyhkyn ("Columba albinucha"), oliivikäen ("Cercococcyx olivinus"), mustalakkibulbulin ("Phyllastrephus lorenzi"), kongonkirjorastaan ("Zoothera oberlaenderi") ja kultaniskakutojan ("Ploceus aureonucha").


title: Elimäen kirkonkylä

text: Elimäen kirkonkylä (ruots. Elimä kyrkoby) on entinen Elimäen kunnan keskustaajama ja nykyinen Kouvolan kaupungin 53. kaupunginosa. Kaupunginosa-aseman lisäksi kirkonkylä on myös Elimäen suuralueeseen kuuluva tilastoalue sekä tilastollinen taajama. Kirkonkylän tilastoalueen väkiluku oli 2 135 henkeä vuonna 2010. Elimäen kirkonkyläksi nimetyssä taajamassa puolestaan oli vuoden 2011 lopussa 1 416 asukasta. Elimäen kk:n asukkaista 94% puhuu äidinkielenään suomea, 4,3% ruotsia, ja loput muita kieliä.


title: Elimäen kirkonkylä

text: Elimäen kirkonkylä sijaitsee 25 kilometriä Kouvolan keskustaajamasta Helsinkiin päin, noin kaksi kilometriä valtatie 6:n eteläpuolella. Rakennuskannaltaan Elimäen kirkonkylä on varsin tyypillinen suomalainen taajama. Asuntokanta on pientalovaltaista, mutta taajamassa on myös rivitaloja ja kymmenkunta matalaa kerrostaloa. Liikerakennukset sijoittuvat pääosin kylän pääraitin eli Vanhan Maantien varrelle. Vanhan Maantien laidalla on myös Elimäen arvokas vanha puukirkko vuodelta 1638 ja kellotapuli.


title: Elimäen kirkonkylä

text: Kouvolan ja eräiden muiden lähikuntien kanssa tehdyn kuntaliitoksen jälkeen kirkonkylässä sijainnut kunnanvirasto jäi tyhjilleen. Kuntaliitoksen yhteydessä Elimäen seurakunta liittyi osaksi Kouvolan seudun seurakuntayhtymää. Kirkonkylässä edelleen sijaitsevan kirkkoherranviraston lisäksi muita julkisia laitoksia ovat Kartanokoulu (peruskoulu), Elimäen yhteiskoulu ja sen lukio, kirjasto (entinen Elimäen kunnan pääkirjasto), paloasema, jätevedenpuhdistamo ja urheilukeskus.


title: Elimäen kirkonkylä

text: Elimäen kirkonkylän kaupallisia palveluita ovat posti, apteekki, kodinkoneliike, vaatetusliike, päivittäistavarakauppa ja pankkipalvelut. Muita yrityksiä kirkonkylässä ovat muun muassa Sisusteurakointi Kesänen, Lemmenkujan Kaivu ja Kuljetus, SEO Sakari Kohtaniemi. Yritystoimintaa kirkonkylässä edustavat lisäksi Kymenlaakson Sähköosakeyhtiön pääkonttori ja tekninen varikko, metallialan yritys R A Wickholm ja linja-autoliikennöintiä harjoittava Elimäen Liikenne.


title: Tom Sietas

text: Tom Sietas (s. 12. tammikuuta 1977, Hampuri) on saksalainen vapaasukeltaja, jolla on nimissään staattisen hengenpidätyksen (STA) ja dynaamisen hengenpidätyksen ilman räpylöitä (DNF) maailmanennätykset. Hän aloitti vapaasukelluksen 23-vuotiaana.


title: Tom Sietas

text: Sietaksen virallinen hengenpidätyksen maailmanennätys on 10 minuuttia ja 12 sekuntia. Hän on pidättänyt henkeään yli 17 minuuttia, mutta hän hengitti puhdasta happea ennen suoritusta.


title: Alumiinifosfidi

text: Alumiinifosfidi on kemiallinen yhdiste; jonka kemiallinen kaava on AlP ja CAS-numero 20859-73-8. Aine on itsessään väritöntä ja normaalioloissa kiinteää. Kauppatavarana se on yleensä harmahtavankellanvihreätä jauhetta, jonka väri johtuu siihen hydrolyysissä ja hapettumisessa joutuneista epäpuhtauksista. Alumiinifosfidi on laajavyövälinen puolijohde, jota käytetään myös torjunta-aineena.


title: Alumiinifosfidi

text: Alumiinifosfidi kiteytyy sinkkivälkerakenteeksi, missä kaikki atomit ovat järjestyneet tetraedrimäisesti. Sen sukulaisaineet kuten galliumarsenidi kiteytyvät samalla tavalla.


title: Alumiinifosfidi

text: Raaka-alumiinifosfidia voidaan valmistaa laboratoriossa kuumentamalla punaisen fosforin ja jauhemaisen alumiinin seosta.


title: Alumiinifosfidi

text: Alumiinifosfidi reagoi sekä veden että happojen kanssa vapauttaen fosfiinia (PH).


title: Alumiinifosfidi

text: Alumiinifosfidia käytetään torjunta-aineena lähinnä jyrsijöitä kuten kaneja ja muita pienikokoisia nisäkkäitä kuten kontiaisia sekä hyönteisiä vastaan. Tavallinen käyttökohde on säilötty vilja. Tabletit tai pelletit tyypillisesti sisältävät myös ammoniakkia muodostavia kemikaaleja. Vapautuvan fosfiinikaasun syttymisen tai räjähtämisen riski saadaan näin pienemmäksi.


title: Alumiinifosfidi

text: Jyrsijöitä torjuttaessa alumiinifosfidipellettejä sekoitetaan niiden ravintoon. Jyrsijöiden ruuansulatusjärjestelmän sisältämä happo reagoi fosfidin kanssa muodostaen myrkyllistä fosfiinikaasua. Samalla tavoin vaikuttavat sinkkifosfidi ja kalsiumfosfidi.


title: Alumiinifosfidi

text: Ohjeiden vastaisesti käytettynä alumiinifosfidi on myös ihmiselle hengenvaarallinen.


title: Alumiinifosfidi

text: Teollisuudessa alumiinifosfidia käytetään puolijohteena, usein sekoitettuna muiden binääristen aineiden kanssa. Tällainen lejeerinki on esimerkiksi alumiinigalliumindiumfosfidi, jonka tavallinen käyttökohde ovat LED-valaisimet.


title: Espoonlahden seurakunta

text: Espoonlahden seurakunta on Suomen evankelis-luterilaisen kirkon seurakunta ja yksi kuudesta Espoon seurakuntayhtymän seurakunnasta. Siihen kuuluu noin 31 000 jäsentä. Seurakunnan kirkkoherrana toimii Jouni Turtiainen.


title: Espoonlahden seurakunta

text: Seurakunta perustettiin Kivenlahden seurakunta -nimellä tammikuussa 1975, kun Etelä-Espoon seurakunta jaettiin Olarin ja Kivenlahden seurakunniksi. Vuoden 1979 alussa nimi muutettiin Espoonlahden seurakunnaksi. Espoonlahden kirkko valmistui vuonna 1980.


title: Leppävaaran seurakunta

text: Leppävaaran seurakunta on Suomen evankelis-luterilaisen kirkon seurakunta ja yksi kuudesta Espoon seurakuntayhtymän seurakunnasta. Siihen kuuluu noin 25 000 jäsentä. Seurakunnan kirkkoherrana toimii Kalervo Salo.


title: Leppävaaran seurakunta

text: Leppävaaran seurakunta perustettiin vuonna 1964, kun Espoon suomalainen seurakunta jaettiin osiin. Seurakuntaan kuului alkuvaiheessa 8 400 jäsentä. Sen pääkirkkona toimi Perkkaan kappeli, kunnes Leppävaaran kirkko valmistui vuonna 1979.


title: Olarin seurakunta

text: Olarin seurakunta on Suomen evankelis-luterilaisen kirkon seurakunta ja yksi kuudesta Espoon seurakuntayhtymän seurakunnasta. Siihen kuuluu noin 28 000 jäsentä. Seurakunnan kirkkoherrana toimii Salla-Maria Viitapohja.


title: Olarin seurakunta

text: Olarin seurakunta perustettiin vuonna 1975, kun Etelä-Espoon seurakunta jaettiin Olarin ja Kivenlahden (myöhemmin Espoonlahden) seurakunniksi. Olarin kirkko valmistui vuonna 1981. Se ei nimestään huolimatta sijaitse Olarin vaan Niittykummun kaupunginosassa.


title: Tapiolan seurakunta

text: Tapiolan seurakunta on Suomen evankelis-luterilaisen kirkon seurakunta ja yksi kuudesta Espoon seurakuntayhtymän seurakunnasta. Siihen kuuluu noin 23 000 jäsentä. Seurakunnan kirkkoherrana toimii Päivi Linnoinen.


title: Tapiolan seurakunta

text: Seurakunta perustettiin 1. toukokuuta 1960, kun Espoon suomalaisen seurakunnan jäsenmäärä oli kasvanut voimakkaasti 1950-luvulla, ja siitä päätettiin erottaa Tapiolan suomenkielinen seurakunta. Sen alueella asui tuolloin noin 9 000 ihmistä. Seurakunnan pääkirkkona toimi Otaniemen kappeli, kunnes Tapiolan kirkko valmistui vuonna 1965.


title: Tapiolan seurakunta

text: Espoon kunnan asukasluku kasvoi ripeästi toisen maailmansodan jälkeen ja samalla kasvoi Espoon seurakunnan jäsenmäärä. Pohdittaessa seurakunnan sopivaa kokoa päädyttiin ensivaiheessa seurakunnan jakamiseen jäsenten äidinkielen perusteella. Valtioneuvoston päätöksellä muodostettiin vappuna 1950 Espoon suomalainen seurakunta ja Espoon ruotsalainen seurakunta, joilla oli yhteistalous ja yhteinen kirkkovaltuusto. Molempien jumalanpalvelukset järjestettiin Espoon kivikirkossa, eikä omaisuutta muutenkaan jaettu. Aluksi ruotsalaisella seurakunnalla oli noin 11 000 jäsentä ja suomalaisella noin 8 000 jäsentä. Tähän aikaan Kauniaisten väestö kuului vielä Espoon seurakuntiin. Ruotsalainen seurakunta kuului Porvoon hiippakuntaan ja suomalainen seurakunta Tampereen hiippakuntaan.


title: Tapiolan seurakunta

text: Espoon suomalaisen seurakunnan jäsenmäärän kasvu oli nopeaa 1950-luvulla, jolloin rakennettiin ja asutettiin esimerkiksi Tapiolaa ja Otaniemeä. Kasvavan Espoon kunnan jakamista uusiksi kauppaloiksi ja osan jättämistä maalaiskunnaksi suunniteltiin, mutta päädyttiin muodostamaan koko Espoosta kauppala vuoden 1963 alussa. Tapiolalaiset olivat mieltyneet suunnitelmaan tehdä Leppävaarasta, Otaniemestä, Tapiolasta ja Westendistä kauppala, mikä heijastui myös seurakunnalliseen toimintaan. Itsenäistymispyrkimyksiä ajamaan perustettiin 1955 Tapiolan Seurakuntayhdistys ry, ja esitettiin kirkkovaltuustolle, että Tapiolaan perustettaisiin seurakuntatyökeskus ja papin virka. Espoon suomalaisen seurakunnan jakoa pohtimaan kirkkovaltuusto asetti komitean, jossa puhetta johti professori Leo Aario. Komitea ehdotti, että tulevan Etelä-Espoon seurakunnan alueena olisi Leppävaaran ja Tapiolan seudut. Kirkkovaltuusto päätyi äänin 11–10 kompromissiin, jossa Espoon suomalaisesta seurakunnasta erotettaisiin vain Tapiola lähialueineen.


title: Tapiolan seurakunta

text: Kirkkovaltuuston ratkaisu päätyi tuomiokapitulin ja kirkkohallituksen kautta valtioneuvostoon, joka päätti Tapiolan seurakunnan perustamisesta vapusta 1960 lähtien. Uusi suomenkielinen seurakunta toimi yhteistaloudessa Espoon suomalaisen ja ruotsalaisen seurakunnan kanssa. Tapiolan seudun ruotsinkieliset kirkon jäsenet kuuluivat edelleen Espoon ruotsalaiseen seurakuntaan. Malmin rovastikuntaan kuuluvan uuden seurakunnan alue käsitti Laajalahden, Mankkaan, Otaniemen, Taavinkylän, Tapiolan ja Westendin, jolloin seurakuntaan kuului noin 9 000 jäsentä. Seurakunnan tuli rakentaa oma kirkko viiden vuoden kuluessa ja sen valmistumiseen saakka seurakuntalaiset saivat kirkkovaltuuston päätöksen mukaan käyttää Otaniemen kappelia. Pienempiin kokoontumisiin voitiin käyttää 1957 valmistunutta seurakuntakotia.


title: Tapiolan seurakunta

text: Tapiolan seurakunnan ensimmäisenä kirkkoherrana toimi teologian lisensiaatti Samuel Lehtonen, joka oli ennen Tapiolaa Munkkiniemen seurakunnan vt. kirkkoherrana. Hän työskenteli virassaan vuoteen 1982, jolloin hänet valittiin Helsingin hiippakunnan piispaksi. Lehtosen seuraaja Tapiolassa oli teologian tohtori Tapio Saraneva.


title: Tapiolan seurakunta

text: Teknillisen korkeakoulun opiskelijoiden hengellisen elämän tarpeisiin perustettiin Ristin Kilta ja Otaniemen korkeakoulukeskuksen yhteyteen rakennettiin Otaniemen kappeli. Koska Otaniemi kuului Tapiolan seurakunnan alueeseen ja Otaniemen kappeli toimi seurakunnan väliaikaisena kirkkona, syntyi opiskelijoiden ja seurakunnan välille luonteva yhteys. Kirkkovaltuusto hyväksyi 1970 ohjesäännön korkeakoulutyötä varten ja perusti korkeakoulupastorin viran. Tapiolan seurakunnan korkeakoulutyön keskeisin toimintamuoto oli jumalanpalvelusten järjestäminen Otaniemen kappelissa. Raamattupiiritoiminnasta opiskelija-asuntoloissa ja yhdyskunnan pyhäkoulu- ja kerhotoiminnasta kantoivat päävastuun ristinkiltalaiset.


title: Monitori Rusalka

text: Monitori Rusalka (Rusalkka, Russalka) oli Venäjän keisarikunnan vuonna 1867 vesille laskettu höyrykäyttöinen teräksinen Charodeika-luokan panssarilaiva, monitorialus.


title: Monitori Rusalka

text: Aluksen rungon veden yläpuoliset osat oli panssaroitu. Kyljissä oli 4,5 tuumaa rautaa ja torneissa 6 tuumaa. Joidenkin englantilaisten lähteiden mukaan aluksen kannen panssari olisi ollut tuuman. Aluksen pääaseina olleet 9 tuuman tykit oli sijoitettu torneihin. Apuaseina aluksella oli neljä 3,4 tuuman tykkiä. Näiden lisäksi asennettiin myöhemmin kaksi kolminaulaista ja kaksi yhden naulan revolveritykkiä. Aluksen voimanlähteenä oli kaksi nelikulmaista kattilaa, joiden tuottama höyry pyöritti kahta akselia.


title: Monitori Rusalka

text:
"Rusalka" upposi Suomenlahdella 20. syyskuuta 1893 matkallaan Tallinnasta Helsinkiin.
Alus löydettiin heinäkuussa 2003 kaikuluotaimen avulla 74 metrin syvyydestä paikasta, joka on 25 kilometriä Helsingistä etelään.


title: Monitori Rusalka

text: Hylky on uponnut pystysuoraan mutaan noin puolelta pituudeltaan. Perän päällä on vettä noin 40 metriä. Tykkitornit ovat irronneet ja pudonneet pohjaan, niitä ei ole toistaiseksi löydetty eli ne saattavat olla mudan sisällä.


title: Monitori Rusalka

text: Onnettomuuden muistoksi pystytettiin Tallinnaan 1902 Russalkan muistomerkki. Sen on suunnitellut kuvanveistäjä Amandus Adamson.


title: Lohjan seurakunta

text: Lohjan seurakunta on Espoon hiippakuntaan kuuluva evankelis-luterilainen seurakunta Uudellamaalla. Seurakunta sijaitsee Lohjan kaupungissa, ja sillä on 35 859 jäsentä, mikä kattaa 73,7% kaupungin väestöstä. Jäsenistä 1 400 on ruotsinkielisiä. Lohjan seurakunta on muodostanut Sammatin seurakunnan kanssa seurakuntayhtymän vuosina 2009−2013. Vuoden 2013 kuntaliitoksen jälkeen Sammatin seurakunta yhdistyi Lohjan seurakuntaan ja siitä tuli alueseurakunta. Muita alueseurakuntia ovat ennen liitosta itsenäiset Karjalohjan, Nummen ja Pusulan alueseurakunnat. Lohjan seurakunnan kirkkoherrana on ollut vuodesta 2011 lähtien Juhani Korte, pitkäaikaisen kirkkoherran Kaiku Mäenpään jäätyä eläkkeelle.


title: Tuusulan seurakunta

text: Tuusulan seurakunta on perustettu vuonna 1654. Se kuuluu Tuusulan rovastikuntaan yhdessä Hyvinkään, Järvenpään, Keravan, Mäntsälän ja Nurmijärven seurakunnan kanssa. Tuusulan rovastikunta on osa Espoon hiippakuntaa ja Suomen evankelis-luterilaista kirkkoa.


title: Tuusulan seurakunta

text: Tuusulan seurakunnan kirkkoherra on Ulla Rosenqvist. Seurakunnalla on kolme kirkkoa: Tuusulan kirkko, Jokelan kirkko ja Kellokosken kirkko.


title: Tuusulan seurakunta

text: Perustiedot Tuusulan seurakunnasta:


title: Tuusulan seurakunta

text: Tuusulan seurakunnalla on kolme kirkkoa.


title: Tuusulan seurakunta

text: Seurakunnan toiminnallinen ja hallinnollinen keskus on Hyrylässä toimiva Tuusulan seurakuntakeskus.


title: Tuusulan seurakunta

text: Näiden lisäksi on seurakuntakodit Lahelan alueella ja Riihikalliossa.


title: Tuusulan seurakunta

text: Hautausmaita on neljä.


title: Tuusulan seurakunta

text: Seurakunta on jaettu kolmeen alueeseen, joiden toimintaa johtavat alueneuvostot.


title: Tuusulan seurakunta

text:
Alueet ovat
Näiden lisäksi Etelä-Tuusulan alueeseen kuuluvat Hyrylä, Lahela ja Mattila.


title: Tuusulan seurakunta

text: Tuusulan seurakunta perustettiin vuonna 1643 Sipoon seurakuntaan kuuluneena kappeliseurakuntana, mutta siihen liitettiin myös osia Helsingin pitäjän ja Nurmijärven seurakunnista. Itsenäiseksi seurakunnaksi se muutettiin vuonna 1653. Siitä on 1900-luvulla erotettu Keravan ja Järvenpään seurakunnat.


title: W. Earl Godfrey

text: W. Earl Godfrey (18. maaliskuuta 1910 Wolfville Nova Scotia – 8. kesäkuuta 2002 Ottawa Ontario) oli kanadalainen lintutieteilijä.


title: W. Earl Godfrey

text:
Godfrey opiskeli biologiaa Acadian yliopistossa Wolfvillessa ja valmistui 1934. Hän keräsi lintuja Kanadan kansallismuseolle 1935 ja 1939. Jonkin aikaa hän toimi yksityisopettajana Clevelandissa ja opiskeli Clevelandin Western Reserve opistossa 1939 ja 1940, mutta ei suorittanut oppiarvoa. 1942-1945 hän työskenteli sotateollisuudessa General Electricin tuotekehityslaboratoriossa. Kaikkina näinä vuosina hän oli toiminut Harry Church Oberholserin ja Clevelandin luonnonhistoriallisen museon palkattomana vapaaehtoisena. Sodan jälkeen hän sai apulaisornitologin paikan museossa. Hän avioitui Jane Vivianin kanssa 1946.
Austin L. Randin lähdettyä Kanadan kansallismuseosta (nykyisin Canadian Museum of Nature) sai Godfrey hänen paikkansa lintutieteen kuraattorina. Hän muutti vaimonsa ja pienen tyttärensä Barbaran kanssa Ottawaan. Avioliitto päättyi eroon 1955. Godfrey julkaisi noin 82 tieteellistä artikkelia, joista ensimmäisissä hän keskittyi lintujen luokitteluun ja uusien alalajien kuvailemiseen. Hän laati 130 kirja-arvostelua ja kirjoitti kymmenen muistokirjoitusta. Hän keräsi noin 35 000 näytettä kansallismuseolle.


title: W. Earl Godfrey

text: Godfrey liittyi American Ornithologists' Unioniin 1942 ja hän palveli useissa yhdistyksen komiteoissa. 1962 hänet valittiin Kanadan viralliseksi edustajaksi Kansainvälisen ornitologian kongressiin ja British Ornithologists' Unionin kirjeenvaihtajajäseneksi 1976. Hän oli "Canadian Field-Naturalist" lehden avustava toimittaja 1947–1976 ja 1990–2002. Myös rengastajien "Bird-Banding" lehteä hän oli toimittamassa 1948–1955. Acadia-yliopisto vihki Godfreyn kunniatohtoriksi 1969.


title: W. Earl Godfrey

text: Godfrey avioitui Marilyn Leggen kanssa syyskuussa 1970. Marion kuoli 1987. Jäätyään eläkkeelle 1976 Godfrey jäi yliopistoon palkattomaksi emeritus kuraattoriksi ja 1993 hän ryhtyi tutkimusavustajaksi.


title: W. Earl Godfrey

text: Linnuista hän nimesi muun muassa sarvipöllön ("Asio otus") alalajin "tuftsi" esikuvansa Robie W. Tuftsin kunniaksi.


title: Asikkalan seurakunta

text: Asikkalan seurakunta, Suomen evankelis-luterilaisen kirkon Tampereen hiippakunnan Hollolan rovastikunnan Asikkalan seurakunta, on 1848 Hollolan keskiaikaisesta emäseurakunnasta itsenäistynyt Asikkalan alueella toimiva seurakunta.


title: Asikkalan seurakunta

text: Seurakunnan päätoimipaikka on Asikkalan kirkko. Vuodesta 1961 alkaen on Asikkalan evankelis-luterilaisella seurakunnalla ollut toinenkin kirkko, Kalkkisten kirkko, joka oli ollut vuodesta 1910 alkaen rukoushuone.


title: Golfin historia

text:
Golfin tarkka historia on epäselvä, mutta yleisesti hyväksytyn arvion mukaan urheilulaji syntyi Skotlannissa
sydänkeskiajalla.


title: Golfin historia

text:
Ensimmäinen golfin tapainen laji näki päivänvalon 26. helmikuuta 1297 Alankomaissa, Loenen aan de Vecht -nimisessä
kaupungissa. Hollantilaiset pelasivat peliä kepillä ja nahkapallolla tarkoituksenaan lyödä pallo useiden satojen metrien päässä
sijaitsevaan kohteeseen mahdollisimman vähin lyönnein. Voittaja oli se, joka pääsi kohteeseen vähimmällä lyöntimäärällä. Golf,
kuten sen nykyään ymmärrämme, pidetään yleisesti ottaen kuitenkin skottilaisena keksintönä, sillä peli mainittiin 1600-luvulla kahdessa
eri Skotlannin parlamentin säädöksessä, joissa kielletään "gowf"-nimisen pelin pelaaminen. Jotkut tutkijat
ovat kuitenkin esittäneet, että nämä maininnat viittaavat toiseen, paljon shintya, hurlingia tai maahockeytä muistuttavaan
peliin, ei niinkään golfiin. Heidän mielestään peli, jossa pyritään puttaamaan pieni pallo maassa olevaan reikään käyttämällä golfmailaa,
pelattiin Alankomaissa 1800-luvulla ja että tämä tapahtui aikaisemmin kuin Skotlannissa. On olemassa myös vielä aiempia viittauksia
golfin tapaisiin peleihin eri puolilla manner-Eurooppaa. Esimerkiksi vuonna 1452 Skotlannin kuningas
Jaakko II kielsi pelin, koska se vei aikaa hänen alamaistensa jousiammunnan harjoittelulta.


title: Golfin historia

text:
Edellä mainitut golfin tapaiset lajit ovat oikeastaan nykyaikaisen golfin esi-isiä. Juuri nykyisen muotoinen peli kehittyi Skotlannissa,
samoin kuin moni muu ensimmäinen, golfiin ja golfauskulttuuriin olennaisesti liittyvät asiat. Näihin lukeutuvat muun muassa
ensimmäinen pysyvä golfkenttä, ensimmäisten golfklubien jäsenyydet, lajin ensimmäiset kirjalliset säännöt ja reikien vakiomäärä
kahdeksassatoista. Virallisten kilpailujen rakenne kehittyi Skotlannissa ja monia kilpailuja järjestettiin skottilaisten kaupunkien
välillä. Ennen pitkää nykyisen muotoinen golf levisi Skotlannista Englantiin ja sitä kautta muuhun maailmaan.


title: Golfin historia

text:
Nykyään maailman vanhin käytössä oleva golfkenttä on 'The Old Links', joka sijaitsee Musselburghin kaupungissa. Kyseinen rata perustettiin alun perin 7-reikäisenä viimeistään vuonna 1672, ja Musselburgh Golf Club puolestaan perustettiin vuonna 1774. Todisteiden mukaan Musselburgh Linksin
kentällä on pelattu golfia jo perustamisvuonna, vaikka huhujen mukaan Skotlannin kuningatar Maria Stuart olisi pelannut siellä jo vuonna 1567.


title: Golfin historia

text:
"Golf" mainittiin ensimmäisen kerran kirjoituksessa vuonna 1457 eräässä skotlantilaisessa kiellettyjä pelejä listaavassa lakisäädöksessä
nimellä "gouf", joka mahdollisesti juontuu skotin kielen sanasta "goulf" (sanalla on erilaisia kirjoitusasuja)
merkiten lyömistä tai iskemistä. Tämä sana puolestaan voi juontua hollannin kielen sanasta ""kolf"", joka
tarkoittaa keppiä tai mailaa. Tästä juontaa juurensa myös erään toisen, Alankomaissa kehitetyn pelin nimi "Kolven", jonka
yksikkömuoto on "kolf".


title: Golfin historia

text:
Urbaanin legendan mukaan golfin nimi on oikeastaan akronyymi englannin kielen sanoista "Gentlemen Only, Ladies Forbidden" (suom.
""vain herrasmiehille, ei naisille""). Tämä on melko todennäköisesti kansanetymologinen tapaus, sillä akronyymien
käyttö sanana on moderni ilmiö. Näin ollen on ilmaus on todennäköisemmin backronyymi kuin akronyymi.


title: Golfin historia

text:
Golfrata ei ole aina ollut 18-reikäinen. Jo 1600-luvulla St Andrewsissa pelaajat loivat polun aaltoilevan maaston läpi ja pelasivat golfia
kohteinaan reiät, joiden paikat määritettiin topografian avulla. Varsinaisella radalla oli seitsemän reikää, jotka sijaitsivat
alueen koko pituudelta klubitalon ja kiinteistön perimmäisen kaistaleen välillä. Reikien lukumäärä väheni yhdestätoista yhdeksään, joten
koko radalla oli yhteensä kahdeksantoista reikää. Koska St Andrewsilla oli asema golfin pääkaupunkina jo golfin historian alussa, kaikki
muut golfradat seurasivat sen mallia ja loivat golfkenttänsä 18-reikäisinä. Tämä standardi on pysynyt samana nykypäivään asti.


title: Golfin historia

text:
Golf-pelin kehitys on selitettävissä siinä käytettävien varusteiden kehityksellä. Jotkin kaikkein huomattavimmat edistysaskeleet
golfissa ovat olleet osa golfpallon kehitystä. Golfpallo tuli monessa eri muodossa ennen 1930-lukua, jolloin Yhdysvaltain Golfliitto
(United States Golf Association, USGA) asetti pallon sekä koolle että painolle vakiomitat. Näiden standardien jälkeen USGA lisäsi
säännön, jonka mukaan golfpallon alkunopeus saa olla korkeintaan 250 jalkaa eli 76,2 metriä sekunnissa. Siitä
lähtien golfpallo on jatkanut kehitystään ja vaikuttanut golfin pelaamiseen.


title: Golfin historia

text:
Toinen huomattava tekijä golfin kehityksessä on ollut golfmailojen kehitys. Ensimmäiset golfmailat valmistettiin puusta, jota oli alueella
paljon. Vuosien varrella hikkoripuusta tuli varsien valmistuksessa käyetty vakiomateriaali ja amerikanpersimonista
puolestaan suosittu materiaali mailojen lapojen valmistuksessa sen kovuuden ja vahvuuden takia. Kun golfpallo kehittyi ja siitä tuli
entistä kestävämpi gutty-mallin kehittämisen myötä 1850-luvulla, myös mailan lapojen annettiin kehittyä ja erilaisia rautaisin lavoin
varustettuja mailoja alkoi esiintyä golfkentillä. Teräslapojen synty sijoittuu 1890-luvun loppupuolelle, mutta niiden käyttöönotto golfin
johtavien tahojen parissa oli hidasta. 1970-luvun alussa golfmailojen kehityksessä tapahtui muutos, kun varsien valmistuksessa alettiin
käyttää grafiittia sen keveyden ja kestävyyden vuoksi. Ensimmäiset metalliset puumailat kehitettiin 1980-luvun alussa ja lopulta
metalli korvasi puun kokonaan mailojen valmistuksessa sen vahvuuden ja monipuolisuuden vuoksi. Viimeisin golfmailojen teknologia käyttää
grafiittivarsia ja kevyitä titaanilapoja, sillä titaanilla lavoista voidaan tehdä aikaisempaa suurempia. Lisäksi näiden nykyaikaisten
materiaalien vahvuus mahdollistaa lapojen iskupinnan olevan aikaisempaa ohuempia, mikä lisää niin sanottua vieteriefektiä pallon ja
mailan välisessä kontaktissa. Teoriassa tämä voi lisätä pallon lentämää matkaa. Yhdysvaltain Golfliitto on viime aikoina rajoittanut
COR-säädöksellä (Coefficient of Restitution, suom. palautumiskerroin eli kuinka paljon lavan liike-energiasta siirtyy osuman jälkeen palloon)
vieteriefektiä kertoimeen .83 ja mailan lavan kokoa maksimissaan 460 kuutiosenttimetriin tarkoituksenaan ylläpitää golfpeliin sisältyvää
jännitystä.


title: Golfin historia

text:
Huhtikuussa 2005 uudet todisteet herättivät golfin alkuperää koskevan keskustelun. Lanzhoun yliopiston professori Ling Honglingin löytämien todisteiden mukaan nykyistä golfia muistuttavaa lajia on pelattu Kiinassa Tang-dynastian ajalta lähtien, siis 500 vuotta ennen ensimmäistäkään mainintaa golfista Skotlannissa. Song-dynastian (960.1279) Dōngxuān-arkistot (kiinaksi 東軒錄)
kuvailevat "chuíwán" (捶丸)-nimistä peliä sekä sanallisesti että piirroksin. Peliä pelattiin kymmenellä mailalla, muun muassa
cuanbang-, pubang- ja shaobang-mailoilla, joita voi verrata draiveriin (eli puu-1-mailaan), puu-2-mailaan ja puu-3-mailaan. Mailat
koristeltiin jade- ja kultaupotuksin, mikä osoittaa pelin olleen vain varakkaiden huvia. Kiinalaisissa arkistoissa on myös
viitteitä Tang-dynastian aikaiseen virkamieheen, joka pyysi tytärtään kaivamaan maahan kuoppia kohteikseen. Professori Ling esitti, että
mongolialaismatkaajat olisivat tuoneet golfin Eurooppaan ja sitä kautta Skotlantiin myöhäiskeskiajalla.
The Royal and Ancient Golf Club of St Andrews -golfklubin, erään Skotlannin vanhimpien golfjärjestöjen edustaja sanoi keppi-pallo-pelien
olleen osa historiaa monen vuosituhannen ajan, mutta "meidän tuntemamme, kahdeksallatoista reiällä pelattavan golfin juuret ovat selkeästi Skotlannissa".


title: British Aerospace Sea Harrier

text: BAe Sea Harrier oli Britannian Kuninkaallisen laivaston ilmavoimille suunniteltu VTOL/STOVL suihkuhävittäjä, tiedustelukone ja merimaalien torjuntakone. Kone on muunnelma Hawker Siddeley Aviationin suunnittelemasta Harrier rynnäkkökoneesta. Sea Harrier FRS1 otettiin palveluskäyttöön huhtikuussa 1980 ja sen viimeiseksi jäänyt versio oli Sea Harrier FA2, joka tunnetaan myös nimellä SHAR. Kone poistettiin laivaston ilmavoimien käytöstä maaliskuussa 2006, kun muodostettiin säästösyistä RAF:n ja Fleet Air Armin yhteinen Harrier yksikkö kalustonaan Harrier GR9 koneet.


title: Joutjärven seurakunta

text: Joutjärven seurakunta on 1960 perustettu Suomen evankelis-luterilaisen kirkon Tampereen hiippakunnan Hollolan rovastikunnan paikallisseurakunta, joka toimii Lahdessa Ahtialan, Kiveriön, Joutjärven ja Möysän alueella. Se on Lahden seurakuntayhtymän kolmanneksi suurin seurakunta jäsenmäärältään, joka oli 2007 vuoden lopussa 16 305 ja vuonna 2017 heitä oli 14 817 jäsentä


title: Joutjärven seurakunta

text: Seurakunnan piirissä on ollut runsaasti viidennen herätysliikkeen toimintaa jo kymmenien vuosien ajan. Seurakunta on liittynyt ainoana Suomen evankelis-luterilaisen kirkon seurakuntana Suomen Evankelisen Allianssin jäseneksi.


title: Late Night with Jimmy Fallon

text: Late Night with Jimmy Fallon oli yhdysvaltalainen myöhäisillan talk show -ohjelma, jonka ensimmäinen jakso esitettiin 2. maaliskuuta 2009. Juontaja oli näyttelijä ja koomikko Jimmy Fallon, joka seurasi Late Nightin juontajana Conan O’Brienia.


title: Late Night with Jimmy Fallon

text: Ohjelma nauhoitettiin New York Cityn GE Buildingin studiossa 6B, jossa oli aiemmin kuvattu muun muassa "The Tonight Show Starring Johnny Carsonia". Fallonin studioyhtye oli hip hop -yhtye The Roots.


title: Late Night with Jimmy Fallon

text: Suomessa TV5 esitti ensimmäisen jakson ohjelmasta 16. helmikuuta 2010.


title: Late Night with Jimmy Fallon

text: Huhtikuussa 2013 julkistettiin, että Fallonista tulisi vuonna 2014 "The Tonight Show’n" juontaja Jay Lenon jälkeen. Kuukausi myöhemmin julkistettiin "Late Nightin" tulevan juontajan olevan koomikko Seth Meyers. "Late Night with Jimmy Fallonin" viimeinen jakso esitettiin perjantaina 7. helmikuuta 2014 ja "The Tonight Show Starring Jimmy Fallonin" ensimmäinen jakso maanantaina 17. helmikuuta 2014.


title: Salpausselän seurakunta

text: Salpausselän seurakunta on 1961 perustettu Suomen evankelis-luterilaisen kirkon Tampereen hiippakunnan Lahden seurakuntayhtymään kuuluva seurakunta, joka on jäsenmäärältään neljänneksi suurin Lahdessa. Kirkkoherranan Sari Kuirinlahti on toiminut 2017 alkaen. Sen päätoimipaikka on Salpausselän kirkko Metsäkankaalla. Seurakunnan toimialue käsittää Lahden kaupungin läntisimmät Hollolan kuntaan rajoittuvat tai niiden läheisyydessä olevat kaupunginosat, kuten Jalkarannan, Rautakankareen, Tapanilan, Metsäkankaan, Petsamon.


title: Rachelle Lefevre

text: Rachelle Marie Lefevre (s. 1. helmikuuta 1979 Montreal, Quebec) on kanadalainen näyttelijä. Hänet tunnetaan parhaiten roolistaan vampyyri Victoriana vuoden 2008 elokuvassa "Twilight – Houkutus ja sen" jatko-osassa "Twilight – Uusikuu vuonna 2009".


title: Rachelle Lefevre

text: Vuodesta 2013 Lefevre on näytellyt televisiosarjassa "Under the Dome".


title: Rachelle Lefevre

text: Lefevre syntyi ja kasvoi Montrealissa, Kanadassa. Hänen isänsä on ammatiltaan englanninopettaja ja äitinsä psykologi. Hänellä on kolme sisarta. Lefevren isän puoleinen suku on alun perin lähtöisin Ranskasta. Hän myös itse maininnut isoäitinsä olevan kotoisin Pohjois-Irlannista ja äitinsä suvun olevan juutalaisperää. Lefevre osaa ranskaa, mutta puhuu äidinkielenään pääasiassa englantia.


title: Rachelle Lefevre

text: Nuoruudessaan Lefevre opiskeli useissa kouluissa, esimerkiksi yksityiskoulu Centennial Academyssa, ja myöhemmin hän opiskeli luovaa taidetta Dawson Collegessa. Kahtena kesänä hän opiskeli teatteria Bostonin lähellä sijaitsevassa Walnut Hill Schoolissa. Kirjallisuuden opiskelun hän aloitti käydessään McGill Universityä Montrealissa.


title: Rachelle Lefevre

text: Lefevren ura näyttelijänä sai alkunsa 18-vuotiaana hänen työskennellessään tarjoilijana sushi-ravintolassa. Eräs vakioasiakas kuuli Lefevren kertovan työkavereilleen haaveestaan tulla näyttelijäksi ja tarjoutui esittelemään hänet casting directorina työskentelevälle ystävälleen. Tätä kautta Lefevre pääsi koe-esiintymään "Student Bodies" -sitcomiin, mutta ei saanut roolia. Hän jäi kuitenkin sarjan tekijöiden mieleen, jotka tarjosivat hänelle Stacey Hansonin roolia kanadalaiseen televisiosarjaan "Big Wolf on Campus". Sarjan kuvausten välissä Lefevre viimeisteli tutkintonsa McGillissä.


title: Rachelle Lefevre

text: Vuonna 2002 Lefevre esiintyi George Clooneyn ohjaamassa elokuvassa "Confessions of a Dangerous Mind" ja vuonna 2003 hän sai roolin romanttisesta komediasta "Hatley High". Hän esiintyi myös televisioelokuvissa "Picking Up and Dropping Off" ja "See Jane Date". Vuonna 2004 Lefevre muutti Los Angelesiin, Kaliforniaan. Hän esiintyi elokuvissa "Aika rakkauden" ja "Rakkauden ja vihan tuulet". Vuonna 2004 Lefevre oli mukana myös trillerissä "The River King in Halifax".


title: Rachelle Lefevre

text: Vuonna 2008 Lefevre näytteli Victoria-nimistä vaarallista vampyyria yhdysvaltalaisen kirjailijan Stephenie Meyerin kirjasarjaan perustuvassa elokuvassa "Twilight – Houkutus". Saadakseen roolin Lefevre kirjoitti elokuvan ohjaajalle Catherine Hardwickelle kiihkeän kirjeen kertoakseen kuinka paljon halusi työskennellä Hardwicken kanssa. Lefevre on kuvaillut hahmoaan "täysin pahansuovaksi, täysin vaistonvaraiseksi, erittäin häijyksi ja hyvin kissamaiseksi". Luettuaan kirjailijan kuvailleen Victoriaa kissamaiseksi Lefevre katsoi YouTube-sivustolta videoita leijonan hyökkäyksistä voidakseen erottaa hahmonsa liikkeet tavallisista ihmisistä. Hän otti myös trapetsi-tunteja valmistautuakseen elokuvaan.


title: Rachelle Lefevre

text: Lefevre näyttelee Victoriaa myös ensimmäisen elokuvan vuoden 2009 jatko-osassa "Twilight – Uusikuu". Heinäkuussa 2009 "Twilight"-elokuvien tuotantoyhtiö Summit Entertainment ilmoitti korvanneensa Lefevren näyttelijä Bryce Dallas Howardilla Victorian roolissa. Alun perin Lefevren piti jatkaa roolissa, mutta hän ei Summitin mukaan ollut aikatauluongelmien takia vapaana kuvaamaan elokuvaa, sillä samaan aikaan hänen piti olla mukana kuvaamassa elokuvaa "Barney's Version". Lefevre kertoi kuitenkin Summitin korvauspäätöksen tulleen hänelle yllätyksenä ja kertoi olevansa järkyttynyt ja surullinen yhtiön päätöksestä.


title: Rachelle Lefevre

text: Vuonna 2009 Lefevre kuvasi draamaelokuvan "Casino Jack" (2010) yhdessä Kevin Spaceyn kanssa. Hän näytteli myös yhdessä Paul Giamattin kanssa elokuvassa "Barney's Version" (2010), jossa hän esitti yhtä Giamattin hahmon ex-vaimoista. Hän vieraili ABC:n televisiosarjan "The Deep End" pilottijaksossa, joka esitettiin tammikuussa 2010. Hän näyttelee elokuvassa "VK" yhdessä Adrien Brodyn ja Isabelle Adjanin kanssa. Elokuvan on ohjannut Pierre Gill. Elokuvassa Lefevre näyttelee Annette - nimistä roolia, joka on Baronin vaimo (Baronia näyttelee Brody).


title: Rachelle Lefevre

text: Lefevre näyttelee vuonna 2013 alkaneessa televisiosarjassa "Under the Dome".


title: Rachelle Lefevre

text: Lefevre asuu Los Angelesissa, minne hän muutti Kanadasta vuonna 2004.


title: DuMont Laboratories

text: DuMont Laboratories on entinen yhdysvaltalainen katodisädeputki- ja televisiovalmistaja. Yrityksen perusti Allen B. DuMont vuonna 1931.


title: DuMont Laboratories

text: Alkuvaiheessa yritys valmisti DuMontin kehittämiä entistä pidemmän käyttöiän omaavia katodisädeputkia lähinnä oskilloskooppeihin. DuMontin vierailtua Euroopassa tutustumassa uusimpaan televisiotekniikkaan, yritys sai markkinoille ensimmäisen täyselektronisen televisionsa vuonna 1938.


title: DuMont Laboratories

text: Toisen maailmansodan aikana DuMont Laboratories valmisti tutka- ja navigointilaitteita Yhdysvaltain laivastolle ja armeijalle. Yritys osallistui myös Manhattan-projektiin.


title: DuMont Laboratories

text: Sodan jälkeen yritys perusti oman televisioverkkonsa vauhdittaakseen televisiovastaanottimien myyntiä. DuMont Television Network aloitti toimintansa vuonna 1946. Verkko kuitenkin lakkautettiin kannattamattomana 1955.


title: DuMont Laboratories

text: DuMontin televisiotehtaat myytiin vuonna 1958 Emerson Radio and Phonographille. Muu osa yrityksestä fuusioitui vuonna 1960 Fairchild Camera and Instrumentin kanssa.


title: Ibuki (satelliitti)

text: Ibuki (), tunnettu englanniksi nimellä Greenhouse Gases Observing Satellite tai GOSAT, on japanilainen kaukokartoitussatelliitti ja maailman ensimmäinen erityisesti kasvihuonekaasuja havainnoiva satelliitti. Satelliitti mittaa hiilidioksidin ja metaanin pitoisuuksia 56 000 kohdasta ilmakehästä.


title: Ibuki (satelliitti)

text: Ibukin kehitti Japanin avaruusjärjestö JAXA ja se laukaistiin 23. tammikuuta 2009 Tanegashiman avaruuskeskuksesta. Japanin ympäristöministeriö (環境省; Kankyō-shō) ja Kansallinen ympäristötutkimusinstituutti (NIES) tulevat käyttämään satelliitin keräämiä mittaustietoja kasvihuoneilmiötä aiheuttavien kaasujen seuraamiseksi. Mittaustiedot luovutetaan NASAn ja muiden kansainvälisten avaruus- ja tieteellisten organisaatioiden käyttöön.


title: Ibuki (satelliitti)

text: Ibuki laukaistiin yhdessä muiden tutkimussatelliittien kanssa japanilaisella H-IIA kantoraketilla 23. tammikuuta 2009 kello 3:54 UTC Tanegashimasta


title: Ibuki (satelliitti)

text: JAXAn mukaan Ibuki-satelliitti on varustettu kasvihuonekaasuja havaitsella anturilla (TANSO-FTS) ja sitä täydentävällä pilvi/aerosoli anturilla (TANSO-CAI). Kasvihuonekaasuanturi tarkkailee laajaa aallonpituusaluetta infrapunasäteilyn alueella havaintojen tarkkuujen lisäämiseksi. Satelliitin spektrometri mittaa erilaisia alkuaineita ja yhdisteitä. Tämän teknologian avulla satelliitti pystyy mittaamaan kasvihuonekaasujen pitoisuuksia ilmakehässä erittäin suurella tarkkuudella


title: Ron Atkinson

text: Ron Atkinson (s. 18. maaliskuuta 1939) on englantilainen entinen jalkapalloilija ja jalkapallovalmentaja.


title: Ron Atkinson

text: Atkinson pelasi koko uransa Oxford Unitedissa. Peliuran jälkeen valmentajaksi ryhtynyt Atkinson valmensi muun muassa Manchester Unitedia, Atlético Madridia, Sheffield Wednesdayta, West Bromwich Albionia ja Aston Villaa. Hänen suurimpia saavutuksia valmentajana oli FA Cupin voitto Manchester Unitedissa 1983 ja 1985 sekä Englannin liigacupin voitto 1991 Sheffieldissä ja 1994 Aston Villassa.


title: Ron Atkinson

text: Atkinson on toiminut pitkään jalkapallokommentaattorina televisiossa ja teki sitä päätoimisesti vuodesta 1999 alkaen. Atkinson joutui eroamaan ITV-kanavalta 2004 esitettyään rasistisia kommentteja suorassa lähetyksessä.


title: Kõrgessaare

text: Kõrgessaare () on Virossa Hiidenmaan saaren pohjoisosassa sijaitseva pienkauppala () ja entinen kunta. Kunnan asukasluku oli vuoden 2013 alussa 1 103, pinta-ala 379,50 neliökilometriä ja asukastiheys 2,9 asukasta neliökilometrillä.


title: Kõrgessaare

text: Kõrgessaaren kunta ja Kärdlan kaupunki yhdistettiin 30.10.2013 alkaen Hiiun kunnaksi. Hiiun kunnasta tuli osa Hiidenmaan kuntaa lokakuussa 2017.


title: Kõrgessaare

text: Kõrgessaaren kunnassa oli kuntakeskuksen (Kõrgessaaren pienkauppala) lisäksi 58 kylää:


title: Kõrgessaare

text: Heigi, Heiste, Heistesoo, Hirmuste, Hüti, Isabella, Jõeranna, Jõesuu, Kalana, Kaleste, Kanapeeksi, Kauste, Kidaste, Kiduspe, Kiivera, Kodeste, Koidma, Kopa, Kurisu, Kõpu, Laasi, Lauka, Lehtma, Leigri, Lilbi, Luidja, Malvaste, Mangu, Mardihansu, Meelste, Metsaküla, Mudaste, Mägipe, Napi, Nõmme, Ogandi, Ojaküla, Otste, Palli, Paope, Pihla, Poama, Puski, Reigi, Risti, Rootsi, Sigala, Suurepsi, Suureranna, Sülluste, Tahkuna, Tammistu, Tiharu, Viita, Viitasoo, Vilima, Villamaa, Ülendi.


title: Kõrgessaare

text: Vuonna 2011 Kõrgessaaren kunnassa oli 1 062 asukasta, joista 1 032 (97,2 %) oli virolaisia, 18 (1,7 %) venäläisiä ja 12 (1,1 %) muita kansallisuuksia.


title: Ogliastran maakunta

text: Ogliastran maakunta (, ) oli yksi Italian maakunnista. Se sijaitsi Sardinian itäosassa.


title: Ogliastran maakunta

text:
Ogliastran maakunnan pinta-ala oli 1 854 km, ja asukkaita siellä oli vajaat 60 000. Maakunta muodostui 23 kunnasta, ja sen hallintokeskuksia olivat Lanusei ja Tortolì.
Ogliastran maakunta oli asukasluvultaan Italian pienin ja Sardinian vuoristoisin maakunta.


title: Ogliastran maakunta

text: Vuonna 2016 maakunta päätettiin yhdistää Nuoron maakuntaan.


title: Ogliastran maakunta

text: Ogliastran maakunnan väkiluvultaan suurimmat kunnat olivat:


title: Pühalepa

text: Pühalepa () oli Virossa, Hiidenmaan saaren itäosassa sijaitseva kunta. Sen asukasluku oli 1 450 (2013), pinta-ala 255,45 neliökilometriä ja asukastiheys 5,7 asukasta neliökilometrillä. Kunnan keskus on Tempan kylä.


title: Pühalepa

text: Hiidenmaan kunnat (Emmaste, Hiiu, Käina ja Pühalepa) yhdistettiin vuoden 2017 lokakuussa Hiidenmaan kunnaksi.


title: Pühalepa

text: Pühalepan kunnassa oli yhteensä 47 kylää:


title: Pühalepa

text: Ala - Aruküla - Hagaste - Harju - Hausma - Hellamaa - Heltermaa - Hiiessaare - Hilleste - Kalgi - Kerema - Kukka - Kuri - Kõlunõmme - Leerimetsa - Linnumäe - Loja - Lõbembe - Lõpe - Määvli - Nõmba - Nõmme - Palade - Paluküla - Partsi - Pilpaküla - Prählamäe - Puliste - Pühalepa - Reikama - Sakla - Salinõmme - Sarve - Soonlepa - Suuremõisa - Suuresadama - Sääre - Tammela - Tareste - Tempa - Tubala - Undama - Vahtrepa - Valipe - Viilupi - Vilivalla - Värssu


title: Pühalepa

text: Vuonna 2011 Pühalepan kunnassa oli 1 433 asukasta, joista 1 425 (99,4 %) oli virolaisia, 6 (0,4 %) venäläisiä ja 3 (0,2 %) muita kansallisuuksia.


title: Teatteri Vantaa

text: Teatteri Vantaa, huhtikuuhuun 2006 saakka nimeltään Teatteri Kehä III, on näyttelijä Anne Nielsenin ja oopperalaulaja Matti Pasasen vuonna 1985 perustama vantaalainen ammattiteatteri. Muut perustajajäsenet olivat Leena Virtanen, Tiina Makkonen, Timo Paavola, Leila Itkonen ja Kimmo Sillantie. Teatterin ensimmäisenä ensi-iltana esitettiin Tikkurilan Peltolan koululla 28. marraskuuta 1986 Marguerite Durasin näytelmä Savannah Bay.


title: Teatteri Vantaa

text: Teatteri Vantaa (tuolloin Teatteri Kehä III) sai vuoden 1991 Vantaan kulttuuripalkinnon.


title: Teatteri Vantaa

text: Teatterin esitystilaksi kunnostettiin vuonna 1995 vanhan Silkkitehtaan Silkkisali, joka sijaitsee Vantaan Tikkurilassa. Silkkisalin mahtuu 100–120 katsojaa. Esitystilan osoite on Tikkurilantie 44, 01300 Vantaa. Teatteri kiertää myös lähikunnissa kiertue-esityksillä.


title: Teatteri Vantaa

text: Teatteri Vantaan ohjelmistossa nähdään vuosittain kolmesta viiteen ensi-iltaa, jonka lisäksi teatterissa käy vierailevia ryhmiä. Teatterin toimintaa rahoittavat sekä Vantaan kaupunki että opetusministeriö.


title: Gerhard Thyben

text: Gerhard "Gerd" Thyben (24. helmikuuta 1922 Kiel – 4. syyskuuta 2006 Cali) oli saksalainen lentäjä ja toisen maailmansodan aikainen hävittäjä-ässä. Hän lensi Messerschmitt Bf 109 ja Focke-Wulf Fw 190 -kalustolla 385 taistelulentoa ja saavutti 157 ilmavoittoa, joista suurimman osan itärintamalla. Thybenin pudotussuhde oli 2.45.Thyben kuului myös Karjalankannaksen suurhyökkäyksen torjuntaan osallistuneeseen Lento-osasto Kuhlmeyhin, saavuttaen Suomessa 5. heinäkuuta 1944 mennessä 11 ilmavoittoa. Sodan jälkeen hän toimi ansiolentäjänä Argentiinassa ja Kolumbiassa.


title: Gerhard Thyben

text: Thyben liittyi Luftwaffeen vapaaehtoisena vuoden 1940 lopulla. Hänen koulutuksensa taistelulentäjäksi käsitti alkeiskoulutuksen Bücker Bü 131 ja 133 -koneilla, sekä jatkokoulutuksen Hävittäjälentokoulu 5:ssä Pariisissa, jossa oli kalustona Messerschmitt Bf 109 B ja D -koneet. Alikersantiksi ylennetty Thyben komennettiin vuoden 1942 lopulla rintamayksikköön, Ukrainaan tukeutuneeseen Hävittäjärykmentti 3:n kuudenteen lentueeseen (6./JG 3). Ensimmäisen ilmavoittonsa Thyben saavutti 26. helmikuuta 1943, ampuessaan alas Boston-pommikoneen.


title: Gerhard Thyben

text: 7. toukokuuta 1945, lentäessään siirtolentoa Kuurinmaan motista Kieliin, lentokonemekaanikko Albert Mayers matkustajana koneensa takarungossa, Thyben saavutti JG 54:n viimeisen ilmavoiton toisessa maailmansodassa ampuessaan alas venäläisen Petljakov Pe-2:n. Petljakovin mukana sai surmansa kaksi Neuvostoliiton sankaria.


title: Indie pop

text: Indie pop (tai indie-pop) on popmusiikin tyylilaji. "Indie" on lyhennetty sanasta "independent" eli "itsenäinen". Tyyli on saanut alkunsa Isossa-Britanniassa 1980-luvun puolivälissä. Nimi viittaa siihen, että useimmat yhtyeistä äänittivät musiikkiaan itsenäisissä levy-yhtiöissä.


title: Indie pop

text: Musiikillisesti sen ominaispiirteitä ovat rämisevät kitarat ja vaikutteet 1960-luvun popista.


title: Stankonia

text: Stankonia on OutKast-yhtyeen neljäs studioalbumi ja yksi kaikkien aikojen menestyneimmistä hip hop -levyistä. Albumi myi ilmestymisviikollaan yli 530 000 kappaletta. Albumin lauluosuudet on jaettu OutKastin jäsenien, André 3000:n ja Big Boin, kesken.


title: Stankonia

text: "Stankonia" sai yleisön lisäksi hyvän vastaanoton myös kriitikoilta. Albumin useita eri musiikkityylejä ja instrumentteja omalaatuisella tavalla yhdistellyt ulosanti poiki vertailuja muun muassa Princen tuotantoon. Arvostetut lehdet, kuten Rolling Stone arvosti "Stankonian" kaikkien aikojen 500 parhaimman albumin joukkoon, ja Time 100 parhaan joukkoon.


title: Stankonia

text: Albumilta julkaistiin kolme singleä: B.O.B., Ms. Jackson ja So Fresh, So Clean.


title: Stankonia

text: Kaikki kappaleet tuotti Earthtone III, tuotantotiimi, johon kuuluivat OutKast ja David "Mr. DJ" Sheats. Poikkeuksena kappaleet "So Fresh, So Clean", "Spaghetti Junction" ja "We Luv Deez Hoez", jotka tuotti Organized Noize.


title: Aurinkoteatteri

text: Aurinkoteatteri on helsinkiläinen Teatterikorkeakoulun opiskelijoiden perustama teatteri. Se syntyi opiskelijoiden innosta ja tarpeesta tehdä sellaista teatteria kuin he itse halusivat. Sen perustivat vuonna 1989 Milka Ahlroth, Outi Alanen, Pentti Halonen, Jouko-Thomas Kleine, Leea Klemola sekä Irina Krohn. Ensimmäiset esitykset olivat Teatterikoulun harjoitustöitä ja esitettiinkin koulun nimissä ja kustannuksella. Useimmat Aurinkoteatterin näyttelijöistä itse suunnittelevat esityksiä, ohjaavat, kirjoittavat ja tietysti myös näyttelevät. Tämä kapinallisten näyttelijöiden teatteriryhmä on ottanut teemakseen käsitellä vaikeita aiheita kuten erilaisuus, vammaisuus, seksuaaliset vähemmistöt ja muut poliittisesti epäkorrektit aiheet.


title: Aurinkoteatteri

text: Aurinkoteatteri liittyi vuonna 1998 Universum-katto-organisaatioon, johon kuuluvat myös Teater Mars, Sirius Teatern ja Teatteri Venus. Vuonna 2001 Universum-teatterit muuttivat Punavuoressa sijaitsevaan Betania-taloon.


title: Seppo Honkonen

text: Seppo Honkonen (s. 2. lokakuuta 1978) on kirkkonummelainen teatteriohjaaja ja dramaturgi.


title: Marc Hynes

text: Marc Hynes (s. 26. helmikuuta 1978 Guildford) on brittiläinen autourheilija. Hän voitti Britannian Formula 3 -mestaruuden kaudella 1999, jolloin kolmanneksi tuli F1-kuljettaja Jenson Button.


title: Marc Hynes

text: Hynes on kilpailut Porsche Supercup -sarjassa vuonna 2007. Nykyään hän antaa ajo-opetusta, jota hän on antanut myös Kimi Räikköselle ja Lewis Hamiltonille.


title: Anne Knaapi-Lamminen

text: Anne Kaarina Knaapi (o.s. Hakonen, s. 25. heinäkuuta 1960 Pyhäjärvi Ol) on kokoomuksen entinen kansanedustaja. Hän asuu Helsingissä. .


title: Anne Knaapi-Lamminen

text: Knaapi toimi kansanedustajana Pohjois-Karjalan läänin vaalipiiristä maaliskuusta 1995 maaliskuuhun 1999. Eduskuntavaaleissa 1995 hän sai 2897 ääntä ja eduskuntavaaleissa 1999, joissa hän putosi eduskunnasta jäätyään ensimmäiselle varasijalle, 2891 ääntä. Hän oli jäsenenä lakivaliokunnassa, suuressa valiokunnassa ja työasiainvaliokunnassa.


title: Anne Knaapi-Lamminen

text: Koulutukseltaan Anne Knaapi on valtiotieteiden maisteri, aineinaan sosiaalipolitiikka, sosiologia ja kasvatustiede, ja humanististen tieteiden kandidaatti, aineinaan englantilainen ja germaaninen filologia ja valtio-oppi. Lisäksi hän on suorittanut johtamisen erikoisammattitutkinnon vuonna 2006. Vuosina 1984–1987 hän työskenteli sosiaalisihteeri-lastenvalvojana Kuusjoella, 1987–1988 samassa tehtävässä Perttelissä ja 1988–1991 Kiihtelysvaaran sosiaalijohtajana. Vuodesta 1991 vuoteen 1999 hän oli insinööri- ja konsulttitoimisto Knaapi Oy:n toimitusjohtaja. Eduskuntavuosiensa jälkeen Knaapi-Lamminen on työskennellyt Welfare Communicationsin toimialajohtajana 2000–2002, Kiuruveden perusturvajohtajana 2004–2007 ja peruspalvelukuntayhtymä Kallion johtajana 2007–2011 sekä kansallista sosiaali- ja terveysalan avointa innovaatioympäristöä rakentavan Innokylän päällikkönä Suomen Kuntaliitossa 2011-2013. Tällä hetkellä hän on johtajana Suomen sosiaali ja terveys ry:ssä.


title: Valdidentro

text: Valdidentro on kunta Sondrion maakunnassa, Lombardiassa, Italiassa lähellä Sveitsin vastaista rajaa. Kunnan pinta-ala on 227 neliökilometriä ja asukasluku 4 125 (31.12.2015).


title: Valdidentro

text: Valdidentroon kuuluvat Premadion, Pedenosson, Isolaccian, Semogon kylät. Läheisiä paikkakuntia ovat Bormio ja Livigno.


title: Valdidentro

text: Valdidentrossa on kansainväliset mitat täyttävät hiihtoladut ja siellä on järjestetty hiihdon maailmancupin osakilpailuita.


title: Marcialonga

text: Marcialonga on Italiassa Trenton maakunnassa vuosittain tammikuun viimeisenä sunnuntaina järjestettävä suuri maastohiihtotapahtuma. Vuonna 2009 kilpailu järjestettiin 36. kerran.


title: Marcialonga

text: Kilpailun reitti on pituudeltaan 70 kilometriä. Se alkaa Moenasta, kulkee alueen kylien lävitse ja päättyy Cavaleseen. Kilpailussa on myös lyhyempi "light"-sarja, joka päättyy 45 kilometrin kohdalla Predazzoon. Kilpailu käydään perinteisellä hiihtotavalla.


title: Marcialonga

text: Marcialonga on osa FIS Marathon Cupia. Se kuuluu Worldloppet ja Euroloppet -tapahtumien sarjaan.


title: Dihiilimonoksidi

text: Dihiilimonoksidi (CO) on erittäin reaktiivinen hiilen ja hapen muodostama molekyyli. Aine on radikaali johtuen happeen sitoutumattoman hilliatomin vaapasta elektroniparista. Dihiilimonoksidia muodostuu, kun hiilisuboksidia säteilytetään, jolloin syntyy myös hiilimonoksidia. Dihiilimonoksidiradikaali voi hajota hiileksi ja hiilimonoksidiksi.


title: Dihiilimonoksidi

text: Dihiilimonoksidia on tavattu useiden muiden maapallolla harvinaisten yhdisteiden lisäksi tähtienvälisestä avaruudesta ja on osa tähtienvälistä ainetta.


title: Operaatio Tungsten

text:
Operaatio Tungsten oli toisen maailmansodan sotilasoperaatio maaliskuussa 1944 saksalaisen taistelulaiva Tirpitzin tuhoamiseksi Norjassa. "Tirpitzin" korjaukset olivat valmistumassa 1944 ja Amiraliteetti päätti toteuttaa iskun taistelulaivan Venäjän saattueille aiheuttaman uhan poistamiseksi.
__notoc__
Hyökkäysosastoon jaettiin kahteen osaan. Ensimmäinen osastoon koottiin taistelulaivat "HMS Duke of York" ja "HMS Anson", lentotukialus "HMS Victorious", risteilijä "HMS Belfast". Osaston suojana oli kaksi hävittäjäryhmää, joista ensimmäisessä olivat "HMS Onslaught", "HMS Javelin", "ORP Piorun", "HMCS Sioux", "HMCS Algonquin" ja toisessa (liittyi mukaan Fär-saarilta) "HMS Milne", "HMS Meteor", "HMS Matchless", "HMS Marne", "HMS Ursa" ja "HMS Undaunted". "HMS Victoriousilla" oli kannellaan 827 ja 829 laivueet (NAS) (Fairey Barracuda) sekä 1834 ja 1836 NAS (F4U Corsair)


title: Operaatio Tungsten

text: Toiseen osastoon liitettiin lentotukialus "HMS Furious", saattuetukialukset "HMS Emperor", "HMS Pursuer", "HMS Searcher" ja "HMS Fencer", kevyet risteilijät "HMS Bellona", "HMS Royalist", "HMS Sheffield", "HMS Jamaica". Tämän osaston suojana olivat hävittäjät "HMS Virago", "HMS Verulam", "HMS Vigilant", "HMS Swift" ja "HMS Wakeful". Osastoon oli liitetty kaksi säiliöalusta "Blue Ranger" ja "Brown Ranger". Lentokoneita oli tällä ryhmällä seuraavasti:


title: Operaatio Tungsten

text: Tukialuksista kumpikin kuljetti 21 Fairey Barracudaa ja kumpaakin Barracuda osastoa oli suojaamassa 40 hävittäjää.


title: Operaatio Tungsten

text: Tukialuksilta nousi ilmaan 3. maaliskuuta kello 04.15 alkaen hyökkäysosasto. Ensimmäinen pommein varustettu Barracuda osasto sai suojakseen 20 F6F Hellcat ja 20 F4F Wildcat hävittäjää. Noin tuntia myöhemmin toinen Barracuda osasto nousi ilmaan. Osastoa suojasi 21 F4U Corsair ja 20 F4F Wildcat hävittäjää. Jälkimmäisestä osastosta yksi kone ei startannut ja toinen putosi mereen heti nousun jälkeen.


title: Operaatio Tungsten

text: Lentokoneilla oli 120 kilometriä kohteeseen. Ensimmäiset hyökkääjät yllättivät kello 05.29 saksalaiset. Alueella ei ollut torjuntahävittäjiä eikä ilmatorjuntaa. Hyökkäyksissä "Tirpitziin" osui 14 pommia ja yksi viereen osunut aiheutti vaurioita. Yksikään pommeista ei kuitenkaan läpäissyt kantta. Pommit kuitenkin tuhosivat pahoin kannen rakenteita ja tappoivat 122 miehistönjäsentä ja haavoittivat yli 300.


title: Operaatio Tungsten

text: "Tirpitzin" saamien vaurioiden korjaaminen vei kolme kuukautta. Hyökkääjistä putosi kaksi pommikoneista ja yksi hävittäjä lähdössä pudonneen lisäksi.


title: Tuire

text: Tuire on suomalainen naisen etunimi. Nimeä on arveltu lyhentymäksi Kalevalan 35. runossa mainitusta Tuiretuisesta. Vuoden 2009 loppuun menneessä nimi oli Väestörekisterikeskuksen tietojen mukaan annettu hieman yli 2 200 henkilölle.


title: Tuire

text: Tuiren nimipäivä on 25. helmikuuta. Ennen vuotta 2000 se oli kuitenkin karkausvuosina 26. helmikuuta.


title: Westling

text: Westling on Ruotsissa ja Suomessa esiintyvä sukunimi. Tunnettuja Westlingejä:


title: Lumisten metsien mies

text: Lumisten metsien mies on vuonna 1928 valmistunut suomalainen mykkäelokuva, jonka on ohjannut Uuno Eskola. Elokuva perustuu Eskolan novelliin "Raitojan Jussi" vuodelta 1926 ja sen ensi-ilta oli Tampereella 10. toukokuuta 1928, mutta Helsingissä vasta 5. elokuuta 1929 Kaleva-teatterissa.


title: Lumisten metsien mies

text: Tampereen lähistössä kuvatussa hiihtourheiluaiheisessa elokuvassa oli mukana seitsemän Tampereen Teatterin näyttelijää. Pääosa oli teatterin ulkopuolisella taidemaalari Viljo Hurmeella. Elokuvan sisäkuvaukset tehtiin Eskolan ateljeessa Tampereen Ojakadulla. Huonosti menestynyt elokuva vei Eskolan yhtiön Aquilan konkurssiin. Elokuva tuhoutui Adams Filmin tulipalossa 1959, ja siitä on säilynyt vain noin 2 minuutin verran otoksia.


title: Miekan terällä

text: Miekan terällä (myös nimellä Miekan terällä v. 1918) on vuonna 1928 valmistunut suomalainen mykkäelokuva, jonka on ohjannut Kalle Kaarna. Elokuvan ensi-ilta oli 25. marraskuuta 1928 Arkadia-, Edison- ja Bio-Bio-teattereissa Helsingissä.


title: Miekan terällä

text: Romanttinen seikkailuelokuva sijoittuu Suomen sisällissodan aikoihin. Elokuva tuhoutui Adams Filmin tulipalossa 1959, muuta siitä on säilynyt jonkin verran irrallisia otoksia.


title: Starožilyt

text: Starožilyt () ovat 1500–1600-luvuilla Itä-Siperiaan asettuneiden venäläissiirtolaisten jälkeläisiä. Ennen Neuvostoliiton syntyä monet heistä kuuluivat vanhauskoisiin.


title: Semeikit

text: Semeikit ovat Starozhilyihin kuuluva ryhmä, joka elää Burjatiassa. Kaikki Burjatian venäläiset eivät kuulu tähän ryhmään, vaan ainoastaan ne joiden esivanhemmat tulivat Siperiaan 1500–1600 -luvuilla.


title: Korkein voitto

text: Korkein voitto on vuonna 1929 valmistunut suomalainen mykkäelokuva, jonka on ohjannut Carl von Haartman. Elokuvan ensi-ilta oli 2. syyskuuta 1929 Kino-Palatsi-teatterissa Helsingissä.


title: Korkein voitto

text: Vakoiluaiheisen elokuvan alussa paroni Henrik von Hagen (Carl von Haartman) herää railakkaan juhlimisen jälkeen krapulaisena ja rahansa tuhlanneena. Saavuttuaan aamugrogille ravintolaan hän lukee sanomalehdestä voittaneensa arpajaisissa suuren rahasumman. Samassa lehdessä on myös ilmoitus venäläisen tanssijattaren Vera Vasiljevnan (Kerstin Nylander) vierailusta Suomessa. Paroni päättää tustustua naiseen ja onnistuukin tapaamaan hänet. Heidän välilleen syttyy romanssi ja paroni käy Veran kanssa hylkeenpyyntiretkellä Mäkiluodossa ja myös Suomenlinnassa. Retken aikana Vera piirtää ahkerasti ja on epäilyttävän kiinnostunut Suomenlinnan sotilaallisista laitteista ja tykkien kantomatkasta. Tässä vaiheessa paronille selviää, että Vera onkin venäläisten vakooja, jonka työnantajana toimii Aku Korhosen esittämä juutalainen.


title: Korkein voitto

text: Elokuvan loppukohtauksessa Katajanokan vankilasta vapautuvaa Veraa on vastassa paroni von Hagen. He syleilevät ja Vera lausuu "Rakkaani, nyt olemme me molemmat saaneet korkeimman voiton".


title: Venäjän assyrialaiset

text: Venäjän assyrialaiset ovat assyrialaisryhmä, jotka assyrialaisten diasporan myötä asuvat nykyisen Venäjän alueella. Vuoden 2002 väestönlaskun mukaan heitä oli 13 694 henkeä. Eniten assyrialaisia asui Pohjois-Kaukasiassa sijaitsevissa Krasnodarin (3 764 henkeä) ja Stavropolin (872) aluepiireissä sekä Etelä-Venäjällä Rostovin alueella (2 040). Merkittävä määrä heitä oli myös Moskovan seudulla, jossa heitä asui Moskovan kaupungissa 2 737 ja sitä ympäröivällä Moskovan alueella 379. Pietarissa assyrialaisia oli 487.


title: Meidän poikamme

text: Meidän poikamme on vuonna 1929 valmistunut suomalainen mykkäelokuva, jonka on ohjannut Erkki Karu. Elokuvan ensi-ilta oli 18. helmikuuta 1929 Kino-Palatsi-teatterissa Helsingissä.


title: Meidän poikamme

text: Meidän poikamme on puolidokumentaarinen kuvaus kahdesta maalaispojasta, jotka lähtevät suorittamaan asevelvollisuuttaan Suomen armeijaan. Köyhän torpan Matti-poikaa esittää Axel Slangus ja rikkaan maatalon Pekka-poikaa Helge Ranin.


title: Meidän poikamme

text: Elokuvan ulkokuvauksia tehtiin sotilasalueilla Korialla, Parolassa, Santahaminassa, Suomenlinnassa ja Utissa. Elokuvaan sisältyi myös jakso Helsingin Senaatintorilla 16. toukokuuta 1928 pidetystä sisällissodan päättymisen kymmenvuotisparaatista.


title: Meidän poikamme

text: Samaan aihepiiriin liittyen Erkki Karu teki myöhemmin elokuvat "Meidän poikamme merellä" (1933) ja "Meidän poikamme ilmassa – me maassa" (1934).


title: Suomen Kyykkäliitto

text: Suomen kyykkäliitto on kyykän kattojärjestö Suomessa. Kyykkäurheilun kansallinen johto on Suomen Kyykkäliitolla, joka johtaa ja valvoo kyykkäurheilua ja kilpailusääntöjen noudattamista. Kansainvälisessä toiminnassa liitto on mukana kansainvälisen kyykkäliiton (International Federation of Gorodki Sport) päätöksenteossa ja liiton alaisuudessa osallistutaan ulkomailla järjestettäviin kilpailutapahtumiin. Tärkeimmät ulkomailla pelattavat turnaukset ovat MM-kilpailut, avoimet Pohjoismaiden mestaruuskilpailut sekä Venäjällä pelattavat Pietarin mestaruuskilpailut.


title: Suomen Kyykkäliitto

text: Vuonna 1964 Karjalan Sivistysseura ja Karjalan Liitto muodostivat yhteistyöelimen, Karjalaisen Kyykkävaltuuskunnan, jonka tehtävänä oli kyykkätoiminnan valvonta, sen kehittäminen ja sääntöjen laatiminen, sekä karjalaseurojen välisten mestaruuskilpailujen järjestäminen ja pelituomarien koulutus.


title: Suomen Kyykkäliitto

text: Vuonna 1981 aloitettiin neuvottelut erillisen kyykkäliiton perustamisesta. Karjalainen Kyykkäliitto rekisteröitiin 17.10.1986. Karjalainen Kyykkäliitto ry:n nimi muutettiin Suomen Kyykkäliitto ry:ksi Kuopiossa 19.6.1993.


title: Suomen Kyykkäliitto

text: Suomen Kyykkäliiton nykyinen hallituksen puheenjohtajana toimii Imatran Kyykkää edustava Jyrki Juvonen. Vuoteen 2012 saakka puheenjohtajana toimi entinen 3 000 metrin estejuoksun maailmanennätysmies Pentti Karvonen.


title: Suomen Kyykkäliitto

text: Suomen Kyykkäliiton alaiset seurat järjestävät läpi vuoden valtakunnallisia kilpailuja (nykyisin n. 20–30 vuodessa), piirinmestaruuskilpailuja sekä seurojen sisäisiä kilpailuja. Kyykässä järjestetään Suomenmestaruuskilpailuita miesten joukkuekilpailussa ja naisten parikilpailussa (Karjalan Liiton järjestämien Karjalan kesäjuhlien yhteydessä), henkilökohtaisessa kyykän viisiottelussa, miesten ja miesveteraanien parikilpailussa sekä kyykän henkilökohtaisessa pelissä (miehet, naiset, veteraanit ja juniorit). Näiden lisäksi pelataan hallimestaruuksista talvikaudella miesten joukkuepelissä, naisten paripelissä sekä henkilökohtaisessa pelissä.


title: Suomen Kyykkäliitto

text: Suomenmestaruuksien lisäksi kilpaillaan henkilökohtaisista CUP-mestaruuksista (miehet, naiset ja miesveteraanit) sekä miesten joukkuekilpailun ja naisten parikilpailun CUP-mestaruuksista. Suomen Kyykkäliitto valitsee kauden suoritusten perusteella vuoden pelaajat sarjoissa miehet, naiset ja miesveteraanit.


title: Suomen Kyykkäliitto

text: SM- ja CUP-kilpailujen lisäksi mestaruuskilpailuksi luokitellaan myös UKK-kilpailu. UKK-kilpailu oli pitkän aikaa piirinmestarijoukkueiden välinen mestaruuskilpailu. Presidentti Urho Kekkonen lahjoitti 28.12.1968 Karjalan Sivistysseuralle leijonavaakunalla varustetun hopeapikarin käytettäväksi kyykkäkilpailun kiertopalkintona. UKK-kiertopalkinto on SM-joukkuekiertopalkinnon ja Imatran Impi-kiertopalkinnon tavoin ikuisesti kiertävä. Nykyisin UKK-kilpailu järjestetään henkilökohtaisen SM-kilpailun yhteydessä.


title: Mustalaishurmaaja

text: Mustalaishurmaaja on vuonna 1929 valmistunut suomalainen mykkäelokuva, jonka on ohjannut Valentin Vaala. Elokuvan ensi-ilta oli 4. marraskuuta 1929 Kaleva-, Olympia- ja Scala-teattereissa Helsingissä.


title: Mustalaishurmaaja

text: Elokuvassa romanileirin johtajana toimiva Manjardolla (Theodor Tugai) on kaksi ihailijaa Akris (Hanna Taini) ja Glafira (Alli Riks). Manjardo on kuitenkin sopinut jo avioliitosta Esmeraldan (Meri Hackzell) kanssa, vaikka Esmeralda ei olekaan kiinnostunut Manjardosta. Naimisiinmenon jälkeen Esmeralda karkaa pian Manjardon luota rakastajanasa Ferin (Bruno Laurén) kanssa.


title: Mustalaishurmaaja

text: Elokuva kuvattiin Helsingin lähiympäristössä ja siinä esiintyi monia Helsingin seudulla asuneita romaneja.


title: Hilary Shepard

text: Hilary Shepard (s. 1961 New York, New York) on yhdysvaltalainen näyttelijä ja muusikko, joka tunnetaan elokuvista "Peacemaker" ja "Power Rangers turbovaihteella". Hän toimi näyttelemisen ohella laulajana ja basson soittajana 1980-luvun lopulla tyttöyhtyeessä American Girls.


title: Adam Lamberg

text: Adam Matthew Lamberg (s. 14. syyskuuta 1984 New York) on yhdysvaltalainen näyttelijä. Hän on ehkä parhaiten tunnettu David "Gordo" Gordonin roolista Disney Channelin televisiosarjassa Lizzie McGuire (2001-2004).


title: Adam Lamberg

text: Lamberg näytteli Lizzie McGuire -sarjassa yhtä Lizzien (Hilary Duff) parasta ystävää David "Gordo" Gordonia. Gordo on ihastunut Lizzieen ja antaa tälle usein hyviä neuvoja. Lamberg esiintyi vuonna 2003 elokuvassa "". Lisäksi hän on esiintynyt mm. elokuvissa "When Do We Eat?" (2006) ja "Beautiful Loser" (2008).


title: Mustat silmät (vuoden 1929 elokuva)

text: Mustat silmät on vuonna 1929 valmistunut suomalainen mykkäelokuva, jonka on ohjannut Valentin Vaala. Elokuvan ensi-ilta oli 29. huhtikuuta 1929 Pallas-teatterissa Helsingissä.


title: Mustat silmät (vuoden 1929 elokuva)

text: Valentin Vaala teki elokuvan aiheesta samana vuonna uuden version nimellä "Mustalaishurmaaja". Hän oli tyytymätön "Mustat silmät" -elokuvaansa ja tuhosi elokuvan ainoan negatiivin heittämällä sen mereen.


title: Työn sankarilaulu

text: Työn sankarilaulu on vuonna 1929 valmistunut suomalainen mykkäelokuva, jonka on ohjannut Kalle Kaarna. Elokuvan ensi-ilta oli 29. syyskuuta 1929 Arkadia-, Bio-Bio-, Edison- ja Astra-teattereissa Helsingissä.


title: Työn sankarilaulu

text: Elokuvaa kuvattiin Perniössä, Inarissa ja Oulussa keväällä ja kesällä 1929. Koskikohtaus kuvattiin Oulun Merikoskessa. Elokuva tuhoutui Adams Filmin tulipalossa 1959.


title: Työn sankarilaulu

text: Elokuva on tehdasseudulle ja Lapin erämaihin sijoittuva kolmiodraama, jonka päähenkilöitä ovat paroni Stenhjelmin tytär Margit (Kaisa Leppänen), rautatehtaan työmies Juhani Rauta (Urho Somersalmi) ja rautatehtaan insinöörin poika Olli Järvelä (Einar Rinne).


title: Työn sankarilaulu

text: Margit käy rautatehtaalla tervehtimässä siellä harjoittelijana toimivaa Ollia, mutta pian Olli huomaa, että Margit onkin kiinnostunut samalla tehtaalla työskentelevästä Juhanista. Olli onnistuu isänsä kautta järjestämään Juhanille potkut ja tämä lähtee Lappiin. Olli saa Margitin ja hänen myötään pääsee käsiksi paroni Stenhjelmin omaisuuteen. Hän kuitenkin menettää omaisuuden ja joutuu itsekin lähtemään Lappiin uutta työtä etsimään.


title: Työn sankarilaulu

text: Lapissa Margit ja Olli tapaavat uudelleen Juhanin, ja kun Juhani pelastaa Margitin varmalta kuolemalta, tämä tunnustaa rakastavansa häntä. Mustasukkainen Olli työntää nyt Juhanin koskeen, mutta Margit saa hänet pelastettua. Olli lähtee aseen kanssa metsään harhailemaan ja joutuu tapaturman uhriksi.


title: Herra Elanto

text: Herra Elanto on vuonna 1930 valmistunut suomalainen mykkä mainoselokuva, jonka ohjasi Erkki Karu. Elokuva tehtiin Osuusliike Elannon tilauksesta ja sen ensi-ilta oli 15. lokakuuta 1930 Kaartin maneesissa Helsingissä.


title: Herra Elanto

text: Elokuvassa esitellään Osuusliike Elannon toimintatapoja, ja sen pääosassa on Heikki Välisalmen esittämänä varakas amerikansuomalainen Jack Koski eli Jaakko Koski, joka palaa takaisin synnyinseuduilleen Helsingin Kallion kaupunginosaan.


title: Kahden tanssin välillä

text: Kahden tanssin välillä on vuonna 1930 valmistunut suomalainen mykkäelokuva, jonka on ohjannut Waldemar Wohlström. Elokuvan ensi-ilta oli 26. tammikuuta 1930 Kino-Palatsi-teatterissa Helsingissä.


title: Kajastus

text: Kajastus on vuonna 1930 valmistunut suomalainen mykkäelokuva, jonka on ohjannut Carl von Haartman. Elokuvan ensi-ilta oli 13. huhtikuuta 1930 Kino-Palatsi-teatterissa Helsingissä.


title: Kajastus

text: Kajastus on viimeinen Suomessa valmistunut mykkäelokuva. Yhtä pääosaa esittänyt Elsa Segerberg kuoli vuonna 1934 tuberkuloosiin ja ehti tehdä vain kaksi elokuvaa, joista toinen on Suomen ensimmäinen äänielokuva, Jaakko Korhosen ohjaama "Aatamin puvussa... ja vähän Eevankin" (1931).


title: Lizzy Caplan

text: Elizabeth Anne ”Lizzy” Caplan (s. 30. kesäkuuta 1982 Los Angeles, Kalifornia) on yhdysvaltalainen näyttelijä. Hänet tunnetaan muun muassa elokuvista "Mean Girls" (2004), "Cloverfield" (2008) ja "The Interview" (2014). Televisiosarjoissa Caplanin mainittavia rooleja ovat useamman jakson kattava sivujuoni "True Blood" -vampyyrisarjassa sekä päärooli "Masters of Sex" -draamasarjassa.


title: Lizzy Caplan

text: Caplan seurusteli näyttelijä Matthew Perryn kanssa vuosina 2006–2012. Hän on näyttelijä Busy Philippsin ja sanoittaja Marc Silversteinin tyttären kummitäti.


Tšetšeenien ja inguušien autonominen alue oli autonominen alue Venäjän SFNT:ssa Neuvostoliitossa. Autonominen alue oli varsin lyhytikäinen. Se muodostettiin vuonna 1934 yhdistämällä Tšetšeenien autonominen alue ja Inguušien autonominen alue yhdeksi hallintoalueeksi. Vuonna 1936 tästä autonomisesta alueesta muodostettiin Tšetšeenien ja inguušien autonominen sosialistinen neuvostotasavalta.


title: Chris Redfield

text: Chris Redfield on kuvitteellinen hahmo "Resident Evil" -peleissä ja -elokuvissa sekä "Marvel vs. Capcom 3" -pelissä.


title: Chris Redfield

text: Ennen liittymistään Raccoon Cityn poliisivoimiin Chris toimi lentäjänä Yhdysvaltain ilmavoimissa.


title: Chris Redfield

text:
Chris esiintyy ensimmäisen kerran vuonna 1996 julkaistussa videopelissä "Resident Evil".
Vuoteen 1998 sijoittuvassa tarinassa Raccoon Cityn poliisivoimien S.T.A.R.S.-erikoisryhmän Bravo-tiimi lähetään Arklayn vuoristoon tutkimaan outoja murhia, joiden yhteydessä on löydetty viitteitä kannibalismista. Kun yhteys Bravoon menetetään, paikalle lähetetään Alpha-tiimi. Tiimi joutuu raivokkaiden koirien hyökkäyksen kohteeksi, ja Chris sekä muut eloonjääneet Albert Wesker, Chris Redfield, Barry Burton ja Jill Valentine etenevät salaperäiseen kartanoon, jossa he kohtaavat hirviöitä ja vaarallisia ansoja. Chris on toinen pelattavista hahmoista Jillin kanssa. Myöhemmässä osassa peliä Chris liittoutuu Bravo-tiimin eloonjääneen lääkintäekspertin, Rebecca Chambersin, kanssa. Lopulta Chris ja Jill saavat tietää Weskerin olevan biolääketieteen monialayritys Umbrella Corporationille työskentelevä kaksoisagentti, joka järjesti S.T.A.R.S.-ryhmän tuhon. Wesker näennäisesti kuolee, ja selviytyneet pakenevat kartanosta helikopterilla.


title: Chris Redfield

text: Kun Chrisin ja Jillin varoituksia ei Raccoon Cityssä uskota, Chris päättää lähteä Eurooppaan taistelemaan Umbrella-yhtiötä vastaan. Sillä välin Chrisin sisko Claire saapuu Raccoon Cityyn etsimään veljeään, mutta kaupungissa on puhjennut virusinfektio ja asukkaat ovat muuttuneet zombeiksi. Claire liittoutuu Leon S. Kennedyn kanssa ja onnistuu pakenemaan. Jill taistelee tiensä läpi kaupungin ja pakenee Umbrella-sotilas Carlos Oliveiran kanssa. Chrisillä on pieni pelattava rooli "Resident Evil 2":n minipelissä "Extreme Battle".